Ondarroa Albisteak, bideoak eta argazkiak Ondarroa gaiari buruz\nDena taldearen “Zure Mugadun Hutsune”: egitura “hardcoretagoak”, lelo gutxi eta “kaña” asko\nPublikatuta: 2022/05/20 09:56 (UTC+2) Azken eguneratzea: 2022/05/20 09:56 (UTC+2)\nDenako Beñat Eizagirre eta Unai Aretxabaleta "B Aldea"n egon dira taldearen bigarren diskoa aurkezten.\n35 urteko gizon bat hil da Ondarroan izandako lan-istripu batean\nPublikatuta: 2022/05/03 10:34 (UTC+2) Azken eguneratzea: 2022/05/03 10:34 (UTC+2)\nLangilearen gorpua astelehenean aurkitu zuten, baina oraindik ez dute zehaztu istripua noiz gertatu zen. Lehen ikerketen arabera, langilea egurrezko marko bat mozten ari zen, eta erradialaren diskoak harrapatu du.\n35 urteko langile bat hil da Ondarroan izandako lan istripu batean\nPublikatuta: 2022/05/03 16:23 (UTC+2) Azken eguneratzea: 2022/05/03 16:23 (UTC+2)\nLangilea eraikin bateko leihoa mozten ari zen, eta lepoan egindako zauriaren ondorioz hil da. Osalanek ikerketa abiatu du istripuaren nondik norakoak argitzeko. ELA, LAB, ESK, Steilas, Etxalde eta Hiru sindikatuek elkarretaratzea deitu dute ostegun honetarako Ondarroan.\nBilboko lau gizonen heriotzarekin lotuta egon litekeen susmagarria 20-30 urte arteko mutil bat da\nPublikatuta: 2022/05/02 13:05 (UTC+2) Azken eguneratzea: 2022/05/03 13:05 (UTC+2)\nAntza, ustezko hiltzailea Internet bidez jarri zen harremanetan biktimekin eta, droga eman ostean, banketxeko datuak lortu zituen.\nBilboko lau gizonen ustezko hiltzailearen bila jarraitzen du Ertzaintzak\nPublikatuta: 2022/04/30 10:24 (UTC+2) Azken eguneratzea: 2022/05/02 10:24 (UTC+2)\nErtzaintzak gizonezko bat identifikatu du, eta haren bila dabil. Antza, ustezko hiltzailea Internet bidez jarri zen harremanetan biktimekin eta, droga eman ostean, banketxeko datuak lortu zituen, dirua lapurtzeko.\nBilboko ustezko hiltzailearen bila jarraitzen du Ertzaintzak\nPublikatuta: 2022/04/30 10:36 (UTC+2) Azken eguneratzea: 2022/05/02 10:36 (UTC+2)\n43 urteko hildakoaren familia lur jota dago, hala jakin du euskal telebistak. Kasua sekretupean dago eta beste hiru heriotza ikertzen ari da Ertzaintza. Biktima guztiak gizonak dira, 2021eko urte amaieran jaso zituzten erasoak, eta heriotza naturaltzat jo zen.\nWilliam Vargas, filosofia olinpiadako irabazlea: "Erremintak eman behar zaizkie haurrei pentsatzen ikasteko"\nPublikatuta: 2022/04/30 10:39 (UTC+2) Azken eguneratzea: 2022/05/02 10:39 (UTC+2)\nWilliam Vargas eta Haizea Basterretxea lehenengo eta bigarren sailkatu ziren Euskadiko IV. Filosofia Olinpiadan, iruzkinen atalean. Atzo Espainiako txapelketan hartu zuten parte.\nErtzaintza hiltzaile bat izan daitekeen susmagarri baten bila ari da\nPublikatuta: 2022/04/29 10:48 (UTC+2) Azken eguneratzea: 2022/05/02 10:48 (UTC+2)\n43 urteko bilbotar bat hilda aurkitu zuten iazko urrian. Bankuko kontuetan mugimendu susmagarriak ikusi zituen biktimaren familiak eta abisua eman zioten Ertzaintzari. Hor hasi zen ikerketa.\nErtzaintza pertsona baten bila ari da, Bilbon hildako lau gizonen heriotzarekin zerikusia duelakoan\nBilatzen ari diren gizona internet bidez jarri omen zen harremanetan biktimekin eta, droga eman ostean, banketxeko datuak lortu zituen, dirua lapurtzeko.\nLau gazte atxilotu dituzte Iruñean, beste bat jipoitzea egotzita\nPublikatuta: 2022/04/25 15:57 (UTC+2) Azken eguneratzea: 2022/04/25 15:57 (UTC+2)\n19 eta 23 urte bitarteko hiru ondarroar eta durangar bat dira atxilotuak, eta biktimak iraindu egin zituela adierazi zuten. Biktimak, 26 urteko soriarrak, aldiz, hitzik egin gabe gainera joan zitzaizkiola esan zion Poliziari.\n''Marinelaren Zai'', Moonshine Wagon taldeko Goiatz Dutto eta Lander Louridoren eskutik\nPublikatuta: 2022/04/21 17:38 (UTC+2) Azken eguneratzea: 2022/04/20 17:38 (UTC+2)\nSorotan Bele taldearen abesti ezagunenetako bat jo digute Moonshine Wagon taldeko Goiatz Dutto eta Lander Louridok, Marinelaren Zai. Gozatu!\nOndarroa 18 gradurekin eta zeru gorri ederrarekin esnatu da\nPublikatuta: 2022/04/11 10:40 (UTC+2) Azken eguneratzea: 2022/04/11 10:40 (UTC+2)\nItziar Alberdik egunsenti eder hau bidali digu Ondarroako Arrigorri hondartzatik. Euskalmetek egun haizetsua eta tenperatura oso leunak iragarri ditu gaurko.\nKirmen Uribek eta Itziar Ugarte Irizarrek Espainiako kritikarien sariak eskuratu dituzte\nPublikatuta: 2022/04/09 19:25 (UTC+2) Azken eguneratzea: 2022/04/09 19:25 (UTC+2)\n"Izurdeen aurreko bizitza" eleberriagatik jaso du aitortza lehenengoak; eta "Gu gabe ere" poesia liburuagatik, bigarrenak.\nPombotarrak Bizkaian: Berriak al ziren herri kiroletan? Zein izan zen trebeena?\nPublikatuta: 2022/04/06 12:22 (UTC+2) Azken eguneratzea: 2022/04/06 12:22 (UTC+2)\nMikel Agirre aizkolari ondarroarra Pombo ahizpekin egon da asteburuan, influencer taldeari herri kirolen mundua gertutik erakusten.\nOrain 30 urte iritsi zen Senegaletik lehen arrantzalea Ondarroara\nPublikatuta: 2022/03/31 12:36 (UTC+2) Azken eguneratzea: 2022/04/01 12:36 (UTC+2)\nETBk 40 urte bete dituen honetan, atzera egin eta gurera iritsi ziren lehenengo senegaldarrekin berriro elkartu gara.\nBizkaiko eta Gipuzkoako baxurako arrantzaleak itsasora atera eta berdel zein antxoarekin porturatu dira\nPublikatuta: 2022/03/25 14:10 (UTC+1) Azken eguneratzea: 2022/03/29 14:10 (UTC+2)\nLanera itzuli diren lehen ontziek ia 10.000 kilo berdel eta bokarta ere deskargatu dituzte Ondarroako (Bizkaia) eta Getariako (Gipuzkoa) portuetan.\nOiartzungo Udalak aitortza instituzionala egin dio poliziak torturatu ostean hil zen Esteban Muruetagoienari\nPublikatuta: 2022/03/26 15:54 (UTC+1) Azken eguneratzea: 2022/03/26 15:54 (UTC+1)\nTamara alabak salatu du Espainiako Gobernuak ez duela torturen ondorioz hildakoen kasuak argitzeko "borondate politikorik" izan. Lehen aitortza ofiziala izan da gaurkoa.\nIñigo Martinez hasi da taldearekin entrenatzen\nPublikatuta: 2022/03/24 17:39 (UTC+1) Azken eguneratzea: 2022/03/24 17:39 (UTC+1)\nAthleticek martxoaren 24an egin duen entrenamenduan Iñigo Martinez taldekideekin batera lan egiten hasi da. Dani Garcia ere talde-lanera bueltatu da. Iñigo Lekue, ordea, min hartuta dago.\nIñigo Martinezek gainkarga du eskuineko hankan\nPublikatuta: 2022/03/09 20:44 (UTC+1) Azken eguneratzea: 2022/03/09 20:44 (UTC+1)\nOndarroako jokalariak "gainkarga du eskuin hankako muskulu iskiosuralean", jakinarazi du klubak, baina ez du zehaztu noiz itzuliko den talde-lanera.\nElaxar Lersundi: “Hau ez da estali behar, hau ez da isildu behar; ez transexualitatea ez suizidioa”\nPublikatuta: 2022/02/17 21:34 (UTC+1) Azken eguneratzea: 2022/02/17 21:34 (UTC+1)\nElaxar Lersundi, Ekai Lersundiren aita izan da "Biba Zuek!" saioan. Ekai joan zen arren, argi dauka Elaxarrek beraiek borrokan jarraituko dutela. Ekaien inguruan hitz egiten aritu da aita, naizen elkarteari buruz eta pertsona transexualak bizi duten egoerari buruz.\nElaxar Lersundi: "Ekaiek pertsona transexualak eta suizidioa ikustarazteko legatua utzi zigun"\nPublikatuta: 2022/02/15 12:32 (UTC+1) Azken eguneratzea: 2022/02/15 12:32 (UTC+1)\nLau urte dira Ekai Lersundi gazte transexualak bere buruaz beste egin zuela. Otsailak 15 dituen honetan, bere aitarekin hitz egiteko aukera izan dugu.\n"Sutan", Naia Arantzamendiren lehen film laburra: "Gehiago kontatu nahi dut irudi bidez, hitzez baino"\nPublikatuta: 2022/02/12 11:13 (UTC+1) Azken eguneratzea: 2022/02/14 11:13 (UTC+1)\nLehendabiziko aldia du kamera atzean zuzentzen ondarroarrak. Zinea.eus agerkari digitalak antolatutako gidoi lehiaketa irabazi zuen 2020an eta hura filmatzen ari dira egunotan.\nHiru pertsona artatu behar izan dituzte kea arnasteagatik Ondarroan izandako sute batean\nPublikatuta: 2022/01/15 21:02 (UTC+1) Azken eguneratzea: 2022/01/15 21:02 (UTC+1)\nHandi kalean piztu da sua, eta kaltetutako eraikinaz gain, ondoko etxebizitzak ere jendez hustu dituzte.


Baztango serorak (XVII.mendean) | baztango haizegoa\n« Manuel Arizkun, martirra….por dios y la patria\nBaztan banandua (kaputxinoen afera bat) »\nBaztango serorak (XVII.mendean)\nmartxoa 9, 2017 egilea baztangohaizegoa\nSerora lanbide erlijioso historikoa da. Horien eginkizuna hilerriak eta elizak zaintzea izan zen, elizako arropak garbitzea eta apaizak zituen eskumenetako aunitz bere gain hartzen zituzten. Lan ohiengatik zerbait kobratu eta etxea ere jartzen zizaion serorari, ez da zaila Euskal Herriko hainbat herritan, bereziki elizatik gertu Serorarena, Serorategi edo antzekoak aurkitzea.\nSerora, emakumezkoa izateaz gain, alargun edo ezkongabea izaten zen. Gainera, parrokia edo elizetakoa herrikoa izan eta gehienetan herriak aukeratua izaten zen, baina…dirudi titulua edo lizentzia izan behar zutela eta… bederen 1626an Baztango serorak, titulo hori ez zuten. Urte hartan Alonso González Leongo kanonigoa, lurralde hautean hegon zenean eta horretaz konturatu zen, Baztango serorak ez zituzten lizenzia eta… doike! Cristóbal de Torres bikario jenneralari aipatu zion.\nBikarioa, hori jakinda Baztango eta Amaiurko serorak Iruñera deitu zitun, eta aginte bat bidali zien herriko apaezei erranez, emakume horiek tituloa erakutsi edo bederen izan dutela probatzea artio bere lanetan aritzea debekatua zutela eta ez baldin bazuten, azterketa (ordainduz) bat pasatu beharko zuten, serora lanetan segitzeko (erran behar Oieregi, Narbarte, Legasa, Sunbilla eta Etxalarreko serorak bai zutela lizentzia).\nZita confirmatzeko Juan Fermin Berasategi notarioa bidaliko dute eta Maiatzako lehengoan Baztango herrietantatik pastuko da akusazio-akatak ematen. Iruritako serora ezik (prozeso guztian ez da agertzen) bertze guztiak zita jasoko dute eta agertu eta bere lizentzia falta azaldu beharko dute. Anizko, Gracia Joantxotorena eta Berruetako María Hornaetxea, ez dira agertuko eta ez zaio berrio deituko (dirudi serorak izatea uko egin zutela). Elizondoko Maria Azpilkuetak, aipatzen du 30 urte daramala serora lanetan eta bai, hasi zenean…tituloa zeukala, baina denborarekin ez dakiela non ote dagon eta ez duela erakusten ahal, baita aipatzen du hamar urte lanetan aritu ondoren ez dela beharrezkoa tituloa erakustea edo eskatzea, baina pres dagola titulo berri bat lortzea.\nErratzuko serorak, Maria Landibar zerbait antzekoa erten du, sartu zenean zeukala eta orain 70 urtekin ez dela oroitzen non egongo den. Arraiozko Maria Goikoetxeak tituloa ateratzea ez dela oitura bailaran erranez ,exkusatzen da. Arizkungo Estefania Oharritzena elizari zerbitzatzeko serorako abituak hartu zula eta eliza garbitzeko eta ezkila jotzeko ez dela behar ez titulo ez lizenziarik! bolondres moduan egiten bai du. Joana Azpilkuetak (Elbetekoa) antzeko paretzido, ezkilak jotzeko, garbitzeko,eliza kuttuna egoteko ez dela behar paperik! soilik apaizaren onarpena. 28 urteko Mayorako Katalinak, Zigako serorak, “negoziotan” gutti ulertzen duen emakumea denez, tituloak auzitegietan atratzen zirela ez zekiela, aitortzen du. Oronozkoa, Catalina Bengotxeak argi uzten du, bailarako ohiturekin izendatua izan zela. Istilarteako Katalina (Lekauzko serora), Iruñara joantea sorteen duen gastuak ta kosteak pagatzea ezinezkoa zaiola aipatuko du, bere lanagatik arras gutti kobratzen du eta Iruñara joatea urte osoko soldata kostatuko zizaion. Baita ere Gartzaingo serorak, Maria Indiarteak bere pobreza azalduz Iruñara joan beharrean hunet etortzea eskatzen du. Prozesuan Ikusiko da Gartzaigoa ez duela soldatarik bere lanagatik eta barriden erremusiñaz (limosnaz) bizitzen dela. Amaiurko Maria Gilomendiaren defentsaz, 40 urteko emakume ezkongabea eta debota zela, limosnaz bizi zela eta bere lana aipagarria zela aipatu zuten.\nAlmandozko Catalina Etxeberria serorak ez zen agertu, baina honek baimena zuen zeren seroraren lanagatik Almandozko herriakin bertze auzi komplexu batean sartuta omen zegoen. Zurumurruak baziren serora bezala botoak ez zitula betetzen, emakume lixuna zela eta zenbait gizonekin zerikusia zuela. Auzia momentu horretan horrela zegoen, baina dena zurrumurruak ziren, herriak probak ez zitun, eta Serorak bai zeukan lekukoak bere alde egiten zutenak ( Berroetar batzuk). Almandoztarrak lizentziaren afera aprobetxatuz eta ikusita ez duela lortuko dute Katalina Etxeberriak erabakitzea serora izatea uztea.\nKasu ezberdiña izanen zen bertze Katalina batena, Azpilkuetako Katalina Etxeberena. Honek bai agertu zen, baina ez bakarrik, gibelean Azpilkueta herriaren babesa zuen eta bikarioak bere lanean muturra sartzeagatik auzitan sartuko da gotzaingoarekin. Serorak Lekautzekoa bezalaxe (diruaren afera) Iruñara examinatzera joatea ukatzen du. Auzia hurte bat iraune du, hasieran azpilkuetarrak alde izan arren, hasierako enfasisai putz egingo du, defensa arras kaxkarra izango du, (soilik testigo bat lortuko du ) eta azkenean auzia galduko du. Zigorra, titula erakutsi artio elizan lan egitea debekatuko diote eta herriak, auziaren gastuak ordaidu beharko du (378 sos).\nLizentizaren auzia segituko, Adiñeko serorak, Elizondokoa, Erratzukoa (70), Arraiozkoa (60)… lortuko dute Iruñara ez joatea eta herriko apaiza edo norbait bere alde egitearekin nahikoa izanen da, baita ere Iruñara ez joatea Lekauzkoa (39) lortuko du, honen kasuan Elbeteko Simon de Asco escribano errealaren laguntza jaso izanen du. Bertziak beraiek eta lekukoak joan beharko dire Iruñara eta emakume debotak eta bere lanean finak direla defenditu beharko dute. Azkenian aurkeztutako serora guztiak eskatzen dute tituloa merezi dutela eta bikarioak onartzen du, baina sententzia dio tituloa eta auziaren gastuak ordaindu behar dutela.\nLizentzia 18 tarja ( erreal laurden bat) kostatzen du eta sos hori guztiak ordaidu zuten, baina serora batzuk bertzea baino gehiago kostatuko zai bere lanean segitzea. Elizondokoa auziaren sentenziagatik 27 tarja ordainduko du, Erratzukoa 36,,,eta Zigako serora gaztea gehiena ordainduko du ain justu 118 tarja, Dirudi Katalinak, lehenego aldiz auzian agertu zenean bertze izen bat eman zuela eta hori, gauzak zerbai nahastu zuen eta paper berriak egin behar izan ziren.\nSeroras del Baztán en el siglo XVII. Zudaire Huarte, Claudio. Cuadernos de etnología y etnografía de Navarra, no 30 (1978), pags. 435-450.Gobierno de Navarra. Institución Príncipe de Viana, 1978


Urduñako Udala - Orduña Plaza hotel eta bainuetxeak martxoaren 15ean irekiko ditu ateak\nOrduña Plaza hotel eta bainuetxeak martxoaren 15ean irekiko ditu ateak\nOrduña Plaza turismo guneak martxoaren 15ean irekiko ditu ateak. Egun horretatik aurrera bere zerbitzuak martxan egongo dira Foru plazan dagoen aduanaren eraikin historikoan. Egongo diren 39 logeletako batean ostatua erreserbatu edo bainuetxe berriko zerbitzuak jasotzeko aukera egongo da: ongizate tratamenduak, zirkuituak, gimnasioa edota fisioterapia saioak. Kafetegia eta jatetxea ere irekiko dute, ospakizunak edo ekitaldiak antolatzeko hainbat erabilera anitzeko espazioekin. Nabarmentzekoa da zerbitzu horiek ez direla soilik zuzenduta egongo Urduñara datozen bisitarientzat, hiriko herritarrak ere baliatu ahalko dituzte eta. Proiektua kudeatuko duen enpresak, Orduña Gestión H72, S.L., Areatzako Bainuetxeko eskaintza osatzea du helburu.\nHala ere, dagoeneko zabalik dago jatetxean, hotelean edo ekitaldien arloan erreserbak egiteko aukera: info@hotelordunaplaza.com e-posta helbidera idazteko aukera dago informazio gehiago jaso edo erreserbak egiteko.\nProiektu hori gorpuztu da Urduñako Udalak burutu duen bilaketa aktiboaren ondorioz bi lizitazio hutsik geratu ondoren. Orduña Gestión H72 S.L. enpresarekin lortutako akordioak jasotzen du enpresak hilero ordainduko diola tokiko erakundeari kopuru finko bat eta aldakorra den beste bat - dituzten irabazien arabera kalkulatutakoa - eraikin publikoa erabiltzeagatik. Halaber, ezarri da 3 urtez ez dutela hori ordaindu beharko. Erabakia hartu da enpresak 2 milioi euroko inbertsioa egin behar izan duelako obra eta altzarietan zerbitzua abiatzeko. 2022. urtera arte ere beste 2 milioi euroko inbertsioa egin behar izatea aurreikusi dute zerbitzua osatzen joateko.


Arantzabelako ikastetxean egoera "jasanezina" salatu dute - Diario de Noticias de Alava\nArantzabelako ikastetxean egoera "jasanezina" salatu dute\nGuraso Elkarteak "astelehenero ikasleak eta irakasleak jasaten ari diren egoera" salatu du zaborra, kondoiak eta grafitiak aurkitzen direla ziurtatu du\neunate f. domínguez 12.03.2021 | 23:34\nArantzabelako ikastola. Argazkia: Alex Larretxi\nGASTEIZ – "Egoera jasanezina". Arantzabelako ikastetxetik (Salburua), ikasleen gurasoek ziurtatzen dute jada ezin dutela gehiago, eta nekatuta daudela astelehenero bizi duten egoerarekin, esaten dutenez. Izan ere, diotenez, astebururo gazteek eskolako hesia gainditzen dute jolastokian elkartzeko, eta astelehenean ikasleek eta irakasleek topaketa horien hondarrak aurkitzen dituzte: zikinkeria, grafitiak eta kondoiak. Gainera, salatu dute ez dela gertaera puntual bat, baizik eta astelehenero errepikatzen dela, eta behin baino gehiagotan deitu diotela Gasteizko Udaltzaingoari, baina orain arte ez diotela irtenbiderik aurkitu arazo horri.\n"Jasanezina da. Hitz borobilak erabiltzen ditugu egoera salatzeko, oso larria baita Gasteizko Arantzabela ikastolako uneek zein langileek jasan behar dutena astelehenero. Azken egunetan egin izan dugun bezala, ikastolako patioan astebururo gertatzen diren gizabidearen kontrako jokabide eta hondamendiak plazara ekarri nahi ditugu, gure haserrea, nekea eta laguntza eskaera azaltzeko", azaldu dute. Ildo horretatik, gaineratu dute egoera hori astero errepikatzen dela, eta kasu isolatua edo egun puntuala izateari utzi eta astelehenero errepikatzen den zerbair bihurtu dela.\nHain zuzen, "hondamenditzat" jotzen dituzte eskolako patioan egindako topaketa horien ondorioak, eta "bandalismotzat", grafitiak. "Astero argazki berdina gertatzen da: hesia gainditu eta ikastolako patioaren edozein bazterrean hondamendia eragin. Bazter askotan botilioi eta suteen arrastoak, kondoiak, kristalak, kakak", esan eta erantsi dute: "Gutxi balitz, umeen jolastokia den horretan hormak zein pertsianak behin ta berriz grafitiekin atonduta daude, ezer berri margotzen bada, gainetik estaltzen baitute".\nZikinkeria eta hondamen hori dela eta, ikasleen gurasoen artean kezka gero eta handiagoa dela esan dute, eta inguruko bizilagunak ere kezkatuta daudela gaineratu dute. "Bertako umeen gurasoon eta auzokideon artean kezka oso handia da, bandalismoa eta bortxakeria sustatu besterik ez dute egiten horrelako argazkiek. Salburua auzoan kokatuta dagoen ikastetxe honetan, leihotik begira eta inguruan dauden berdeguneak ikusi beharrean horrelako zikinkeriak eta sakailaketak ikusi behar al dituzte? Horrela hezi behar al da etorkizuna?", galdetu dute: "Ikasgelan balore batzuk eta kanpora begira kontrako irudia ikusita, zer nolako etorkizuneko eragileak nahi ditugu izan?".\nerantzuna Hori dela eta, ikastetxe horretako ikasleen gurasoek adierazi dute ez dela lehen aldia Gasteizko udaltzaingoari deitu diotela arazoa konpontzeko. Hala ere, behin eta berriz eskatu arren, ez dituzte lortu nahi zituzten emaitzak, izan ere, arazoa asteburuak joan eta asteburuak etorri itzultzen da, salatu dutenez. "Urteetan maiz deitu izan zaio udaltzaingoari egoeraren berri emateko eta, tarteka, kontrola areagotu badute ere, berriro guardia jaisterakoan, errepikatzen da", azpimarratu dute. "Azken asteotan burrunba handia sortu da sare sozialetan, eta patioko irudiak zabaldu dira, azken hilabeteetan sortutako kalteen berri emateko. Orduan jaso da udaletxearen arreta berezia", salatu dute. Hala ere, Gasteizko Udalak eskaintzen duen irtenbidea ez da onena guraso hauentzat.\n"Bere ustezko konpromisoa, aldiz, pertsianak eta hormak margotzera eta argiztapena hobetzera mugatuko da. Baita aspaldi eskatutako sarrera egokitua lortzeko arrapala bat jartzera ere. Eskertzen da, jakina, hobera egiten lagundu dezakeen ezer, baina kasu honetan agerikoa da ez dela nahikoa eta erroan dagoen arazoa horrek ez duela konponduko", jakinarazi dute.\nHorregatik guztiagatik, guraso horiek premiazko neurri egonkorrak eskatzen dituzte irakasleek eta ikasleek astelehenero eskolako patioan kondoirik, zikinkeriarik edo pintadarik ikusi behar ez izateko eta egoera hori okertzen ez jarraitzeko. Horregatik, erakunde guztiei eskatu diete arazo horren aurrean jarduteko eta erantzuteko, auzokideak eta gurasoak lasai egon daitezen seme-alaben ikastetxeko egoerarekin. "Egoera oso larria da eta konponbide egonkor bat eskatzen dugu instituzioen aldetik. Inplikazioa, zaintza eta erantzukizun handiagoa, alegia", ondorioztatu dute hedabideei bidalitako prentsa-ohar baten bitartez.\nGurasoak "egoera jasanezina da"\n"Jasanezina da. Hitz borobilak erabiltzen ditugu egoera salatzeko, oso larria baita Gasteizko\nArantzabela ikastolako uneek zein langileek jasan behar dutena astelehenero. Azken egunetan\negin izan dugun bezala, ikastolako patioan astebururo gertatzen diren gizabidearen kontrako\njokabide eta hondamendiak plazara ekarri nahi ditugu, gure haserrea, nekea eta laguntza\n"astero argazki berdina gertatzen da"\n"Astero argazki berdina gertatzen da: hesia gainditu eta ikastolako patioaren edozein bazterrean hondamendia eragin. Bazter askotan botilioi eta suteen arrastoak, kondoiak, kristalak, kakak. Gutxi balitz, umeen jolastokia den horretan hormak zein pertsianak behin ta berriz grafitiekin atonduta daude, ezer berri margotzen bada, gainetik estaltzen baitute".\n"ikaslean balore batzuk eta kanpoan?"\n"Ikasgelan balore batzuk eta kanpora begira kontrako irudia ikusita, zer nolako etorkizuneko eragileak nahi ditugu izan?".


Mundu amaierako baserritarra –\nberrian argitaratua 2021-3-06an\nEuskal telebistan tele-errealitate saioak normalizatu dira. Ezagunak egiten zaizkigu bertako hizkuntza eta elementu estandarrak: immunitatea, nominazioa-izendapena, desafioa, epaile-taldea, konfesionarioa…\n«Errealitatea» hitzaren erabilpenak kritika zabalena ekarri du genero honetako programetan; parte-hartzaileak egoera artifizial edo faltsuetan aurkezten dituztelako sarritan, modu engainagarri eta iruzurrezkoan askotan, kamerentzako jokabideak, egoerak eta eszenak koreografizatzen direlako. Beste gaitzespen batzuk izan dira parte-hartzaileak umiliatu edota esplotatu nahi izatea, talentuei edota inkulturari iseka egitea eta publikoak ez diren figurak izarrak bihurtzea. Arrunkeria, materialismoa eta lehiakortasuna besterik indartzen ez dituztela ere iritzi hedatua da.\nBeste askotan bezala, inportatutako produktua da Baserria, eta The Farm edota The American Farm reality-serieak ditu aurrekari. Programaren iritzia jasotzeko, inguruan galdezka ibili naiz, labur-labur —zundaketak ez du izan asmo estatistikorik—, bai lagun kaletar zein baserritarrei, ekoizle zein herritarrei. Askok ezetz erantzun didate, ez dutela ikusten… (zein ote da ikuslearen profila?, zalantza dut… nolabaiteko arrakasta izan omen du eta). Ikusten dutenen artean, ikuspegi kritikoa gailentzen da: estereotipoak eta nekazarien eta kaleen arteko dikotomia antagonikoa elikatzen eta sakontzen ditu, baita epaile-taldearen morboa eta izaera bertikal eta bortitza ere. Baina hortik harago, ikuslearen irakurketa kritikoan ere konfiantza izan behar delako, kezkagarriagoak dira landa eremua gaitzat hartzeak sortzen dituen desitxuratzeak: lurraren erabilera eta tratu txarrak saio askotan, baserritar batek inoiz lurrari emango ez liokeena; auzolana izena ematea lehiaketan oinarritutako probei, erabateko astakeria!; edota eszenografian hainbat material fisiko erabiltzeko modua, hala nola negutegia edo zenbait ondasun (adibidez, belar bolak). Ezjakintasunean sakontzen duten eta ilustraziotik erabat urruntzen gaituzten edukiak.\nBaserria-k emozionalitatea ere erakutsi digu, nolabait landa eremuko lehiakideen adierazkortasun emozionala eta bizipenak iruditeria jakin batetik aldenduz; eta uste dut baliabideak ere apalago erabili direla beste tele-errealitate programa batzuekin alderatuta (ETB1 delako akaso?). Lagun baten esanetan, entretenimendua izan da eurentzat, etxean elkarrekin euskaraz ikusteko saioa izan delako, eta hainbat elkarrizketa eta zalaparta ere sortu dizkie herriko plazan gertuko baserritarrekin. Hor, azpimarratu dit beharrezkoa dela emakume baserritarraren irudi zorrotz eta maskulinizatua haustea, ez datorrelako bat epaile-emakumeari eman zaion figurazioarekin, emakume baserritarrei zaurgarritasunerako eskubidea baztertuz.\nBaserriak… Zer elkarrizketa eta eztabaida sortu ditu? Zer iruditeria edo balio indartu, oraindik ere? Zein arrakala zabaldu edo zubi eraiki? Nola baliatu komunikazio eta espazio publikoa autentizidade osoz esateko nekazaritza iraunkorra bizimodu aukera ederra eta asegarria dela?\nAkaso gehiegi eskatzen diogu telebistari… edo ez. Baina uste dut onuragarria litzatekeela landa-gaiei bestelako fikzio edo errealitate-trataera ematea, garai hauetan arinkeria badelako audientziometroa gure bizitza-eremuekin elikatzea. Mundu amaierako baserritarrak baino, nahiago mundu honetako basherriak.\nMundu amaierako baserritarra Mundu amaierako baserritarra\nconquis, eitb, ETB1, ETB2, Mundu amaierako baserritarra, reality, telebista eredua


Berrikuntza Soziala – Debabarrena Berritzen 2017\nBerrikuntza Soziala / Egindako prozesuak / Debabarrena Berritzen 2017\nDebabarrena eskualdeko berrikuntza sozialean eragiteko prozesua da Debabarrena Berritzen eta Elhuyar Aholkularitzak eta Debegesa Garapen Ekonomikorako Elkarteak sustatu dute, Gipuzkoako Foru Aldundiaren babesarekin.\nHelburu nagusia da eskualdeko eragileen berrikuntza sozialerako gaitasuna handitzea eta eragileen arteko artikulazioa hobetzea, etorkizunean eskualdeko erronka sozialei erantzun propioagoak eta egokiagoak eman ahal izateko eta lankidetza-proiektu berriak sortzeko.\nHelburu zehatzak honako hauek dira:\nEskualdeko eragileekin ikasketa-prozesu bat bideratzea, berrikuntza sozialaren inguruko ezagutza eta tresna berriak eskura jarriz.\nEskualdeko eragileen egungo egitasmo batzuk ebaluatzea, aurrera begira inguruko komunitatean duten inpaktua edo eraldaketa-gaitasuna hobetzeko.\nEskualdean garatzen diren proiektuak ikusaraztea eta balioan jartzea.\nEskualdeko eragileen arteko harremanak sendotzea, elkarlanerako sare berriak sortuz, eskualdearen nortasuna indartuz eta etorkizunari begirako norabideaz gogoeta bateratua eginez.\nEskualdean berrikuntza sozialaren eremuan dinamika iraunkor bat sustatzea.\nHelburu horiek lortzeko, bi lan-ildo garatu dira. Batetik, eskualdeko 6 egitasmo ebaluatuko dira, Elhuyar Aholkularitzak Euskal Herriko berrikuntza sozialean eragiteko propio sortu duen ebaluazio-sisteman oinarrituta. Helburua honako hau da: ebaluazioen emaitzak aztertuta, aurrera begira eragileen eskura jartzea egitasmo horiek hobetzeko gakoak eta jakintza.\nBestetik, eskualdeko eragileen arteko 3 topagune egingo dira, 2017ko martxotik ekainera bitartean. Topaguneak ikasketa kolektiborako guneak izango dira, eta horietan berrikuntza sozialaren inguruko gakoetan sakontzeko aukera egongo da, horretarako eskualdetik kanpoko esperientzia edo praktika onak ezagutuz, eskualdeko egitasmoen inguruko ebaluazioen emaitzak eta ondorioak landuz eta aurrera begirako erronkak zehaztuz.


Etxeko janaria: horrela banatzaileek eta bezeroek jardun behar dute | Consumer\nEtxera eramateko janaria eskatzea baimenduta dago oraindik alarma-egoeran, baina covi-19k arreta handiz jokatu behar izan du eta jarduera-protokolo zorrotza ezarri behar izan du.\nEgilea: EROSKI Consumer 2020-ko apirilak 3\nKoronabirusa ez da elikagaietatik transmititzen, baina horrek ez du esan nahi kontu handiz erabili behar dugunik. Eta hori oso garrantzitsua da kontsumitzaileentzat, baita etxez etxeko janarien zerbitzua eskaintzen dutenentzat ere, alarma-egoeran daudela baimenduta. Janaria etxera ekartzeko eska badaiteke ere, kontuan izan behar dugu COVID-19 krisiaren ondorioz arreta handia jarri behar izan dela bai platerak egitean, bai eskaera entregatzean. Nekazaritzako Elikagaien Segurtasunerako Euskal Fundazioarekin (Elika) kontsultatu genuen, egoera horretan zer egin eta zer ez jakiteko. Etxean bazkaltzeko eskaera egin aurretik, kontuan hartu neurri berriak.\nBadira aste batzuk gure eguneroko bizitza ez dela jada gogoratzen genuen bezalakoa. Koronabirusak eta horri aurre egiteko ezarritako nahitaezko konfinamenduak stand-by egoeran jarri du gure errutina. Ezer ez da lehen bezalakoa: afaltzera atera, senide edo lagunekin elkartu edo zinemara edo antzerkira joan. Etxean geratzeko eta aisialdirako beste aukera batzuk aztertzeko garaia da.\nBaina, COVID-19 kendu ez digun zerbait baldin badago, sofa, peli eta etxeko janari gau horiek dira. Bai, ondo irakurri duzu: alarma-egoeran, gure jatetxe gogokoenetako batzuei eskaerak egiteko aukera dago. Jarduera bertan behera uztea gutxi izan arren, ostalaritzako establezimendu askok janaria ekartzen digute oraindik etxera. Hori bai, protokolo zorrotz batekin bai platerak prestatzean, bai platerak ematean, kutsatzeko edozein aukera ahalik eta gehien murrizteko. Eta nolakoa da protokolo hori? Elikak jarraibide eta gomendio guztiak ematen dizkigu, bai manipulatzaileek bai bezeroek zuzen jardun dezaten zerbitzuan.\nEtxeko janaria: maskara, eskularruak eta etengabeko higienea\nElikagaien manipulatzaileen zainketa eta segurtasuna funtsezkoak dira jardueraren segurtasuna bermatzeko. Jakina, sintomak dituztenek ezin izanen dute lanera joan eta ezarritako koarentena gorde beharko dute. Beren jarduerarekin jarraitzeko moduan daudenek kontu handiz jokatu behar dute. Maskara eta eskularruak erabiltzea gomendatzen da, eta langileen artean metro batetik bi metrora egotea; halaber, begiak, sudurra eta ahoa ez ukitzea.\nFuntsezkoa da etengabeko higienea izatea: langileek eskuak garbitu behar dituzte edo gel hidroalkoholikoa maiz aplikatu behar dute, eta eskuak ukitzen dituzten gainazalen garbiketa handitu behar dute produktu desinfektatzaileekin, eta, bereziki, zenbait pertsonak erabiltzen dituzten makina eta erremintena. Janari-manipulatzaile guztiek eskuak garbitu behar dituzte egoera hauetan:\nLanaldia hasi aurretik.\nElikagaiak erabili aurretik.\nElikagai gordinak erabili edo prestatu ondoren.\nHondakinak manipulatu ondoren.\nGarbiketa lanak amaitutakoan.\nEztul egin, doministiku egin edo sudurra jo ondoren.\nJan edo edan ondoren.\nMugikorra, txartelak edo esku-dirua bezalako tresnekin kontaktuan egon ondoren.\nSukaldeko tresnak, orgak, kaxak edo bilgarriak erabili ondoren.\nDistantzia mantendu, banatzaileentzat nahitaezkoa\nBanatzaileek funtsezko zeregina dute etxeko janari-zerbitzuetan birusa ez kutsatzeko. Elikagaien manipulatzaileekin, bezeroekin eta janaria etxera eramaten diguten ontziekin kontaktuan jartzen dira. Horregatik, nahitaezkoa da eskularruak eta maskara erabiltzea, baita eskaerako hartzaileekin metro bateko edo biko tartea izatea ere. Hain zuzen ere, kontakturik izan ez dadin, jatetxe eta etxez etxeko janari-plataforma askok aukera ematen dute kontakturik gabe entregatzeko: banatzaileak janaria atarian edo eskailera-buruan uzten dizu, eta, alde egin ondoren, jaso egiten du.\nBanatzaileak eskaera atean aurkezten badu, ezin izango du janariaren hartzailearekin harremanetan jarri, hau da, poltsa eskuan eman gabe. Protokoloak honako hau ezartzen du:\nlehenik eta behin, janaria gainazal batean utzi behar du, kutsatuta egoteko arriskurik txikienarekin.\nondoren, urrundu egin behar du.\nazkenik, gure janaria hartzera atera gaitezke. Hain zuzen, poltsak ezin dira berrerabili, eta, Elikak dioen bezala, biodegradagarriak izan behar dute.\nSaihestu eskudirutan ordaintzen duzun guztia\nEta gure erantzukizuna ere, kontsumitzaileena, garrantzitsua da. Guztiok errespetatu behar ditugu gomendioak, eta ez dugu inor kutsatu behar. Horregatik, sintomarik baduzu edo sintomak dituen norbaitekin kontaktuan bazaude, ez eskatu janaria etxera edo, nolanahi ere, ez jarri harremanetan banatzailearekin. Guretzat nahitaezkoa da langilearekiko metro bateko edo biko distantzia errespetatzea.\nEta, gainera, oso garrantzitsua da: ahal den neurrian, ez duzu esku-dirutan ordaindu behar. Ahal dugun guztietan kreditu-txartelaren bidez ordaintzeko eskatzen digute agintariek, ahal dela janaria iritsi baino lehen. Ezinezkoa bazaizu, dirua eta billeteak trukatu ez daitezen, bidezko kopuruarekin ordaintzea gomendatzen dizugu.\nProduktuak jaso ondoren, garrantzitsua da poltsak ez manipulatzea eta ahalik eta azkarren botatzea, eta jasotako produktuak eta bilgarriak kontsumitu aurretik garbitzea. Eta orduan, bai, gozatzera.


Olioa biltzeko 118 edukiontzi jarriko dituzte Gasteizko kaleetan - Gasteiz - Alea.eus\nOlioa biltzeko 118 edukiontzi jarriko dituzte Gasteizko kaleetan\nErredakzioa 2019-06-25 08:00\nEgunotan kokatuko dituzte hiriko gune ezberdinetan edukiontziak. / Argazkia: Gasteizko Udala\nBirziklatutako olio kopurua hirukoiztea da Udalaren helburua.\nGasteizen 49 tona landare-olio birziklatzen dira urtean, garbiguneetako edukiontzi berezien eta puntu berde mugikorraren bitartez. Aurrerantzean, edukiontzi berrietan bildutakoa ere gehitu beharko zaio hiriburuan birziklatzen den olio kopuruari. Ana Oregi zinegotziaren esanetan "birziklatutako olio kopurua hirukoiztea" dute helburu.\nHirigunean zehar, 118 edukiontzi jarriko dituzteguztira. Ohiko kokapena, gainontzeko zabor edukiontzien alboan egongo da, eta bertan olioa uzteko baldintza bakarra ondo itxitako plastikozko botila bat erabiltzea izango da.\nEgunotan jakinaraziko dituzte edukiontzi berrien kokapen zehatzak eta informazio guztia Udalaren webgunean egongo da eskuragarri. Horrez gain, informazioa partekatzeko esku-orriak ere banatuko dituzte herritarren artean.


Berritasunak ditu bihar egingo duten Gatzagako 19. Auto Igoerak - Debagoiena - Goiena.eus\nBerritasunak ditu bihar egingo duten Gatzagako 19. Auto Igoerak\nXabi Urzelai 2016-07-22 08:00\nEskomotor eta A+Gas eskuderiek antolatuta egingo dute bihar, zapatua, Gatzagako 19. Auto Igoera (16:00etan hasita). Eta, azken urteekin alderatuta aurtengoa nobedadeekin dator, ostera ere jatorrizko bertsiora bueltatuko delako lasterketa, mendate zaharreko kurbetara –Arlabango asfaltoa oso egoera txarrean dago–.\nBihar, zapatua, Gatzagako mendatera itzuliko dira Euskal Herriko mendiko pilotu trebeenak, azken lau edizioak Arlabanen egin eta gero. Izan ere, 22 urte lasterketa barik egon ostean 2010ean Eskomotor taldeko lagunek Gatzagako Igoera antolatzea erabaki zuten, eta bi edizio mendate zaharrean egin eta gero 2012an Arlabaneko kurbetara eraman zuten igoera. Aldaketarako motiboa antolatzaileek igoera antolatzeko izaten zituzten arazoak saihestea zen, Leintz Gatzararako errepidea itxi beharra, esaterako. Alde horretatik, Arlabanek ez zituen horrenbeste buruhauste sortzen, baina azken urteotan mendate horretako asfaltoa asko hondatu da, tarte batzuetan zulo handiak daude, edo zoruak gorabehera handiak ditu. Hori horrela, antolatzaileek jatorrizko bertsiora bueltatzeko erabakia hartu dute, baina hainbat aldaketekin.\nIbilbide berria, luzeagoa\nAurtengo edizioa Eskomotor eta A+Gas taldekoek elkarlanean antolatuko dute, eta nobedadeetako bat da igoera luzeagoa izango dela (4,8km). Lasterketa Marulandan hasi beharrean Kuatruenako etxeen parean hasiko dute, Eskoriatzatik gertuago: “Lehen Gatzagako Igoera motz geratzen zitzaien pilotuei, eta uste dugu horrela igoera txukuna geratzen dela, gutxi gorabehera bi kilometro irabaziko ditugu. Hori bai, hasierako kilometroak oso azkarrak dira, zuzen luzeak daudelako, eta hor autoek abiadura handia har dezakete. Hori saihesteko, eta pilotuen segurtasuna kontutan hartuta hainbat chicane jarriko ditugu”, adierazi du A+Gaseko Asier Zubillagak.\nEskomotorreko Ander Lezetak eman ditu xehetasun gehiago: “Federazioak ez digu beste aukerarik eman, beheko tramuak gehitu gura genituen guk, baina hori chicaneekin izan behar zen, eta egia esan, ez da erabaki txarra, autoek bestela abiadura handia hartuko lukete-eta”.\nArlaban eta Gatzaga, ezberdinak\nIgoera bat edo bestea aukeratzekotan, Lezetak garbi dauka, antolatzaile lanetan ibiltzearekin batera pilotua ere badelako: “Niri mendate zaharra gustatzen zait gehiago, Gatzagakoa. Kurba itxiagoak ditu, errepide estuagoa da... Gainera, bi zati erabat ezberdin ditu, beheko zati berria oso azkarra da, eta Marulandatik gorakoa, berriz, ikusgarria. Arlaban, ostera, erabat ezberdina da. Hura ere polita da, azkarragoa, errepide zabalagoa du... Europako Txapelketetan egoten diren igoeren antz handiagoa du Arlabanek, baina nik, aukeran, gurago dut Gatzagakoa”.\nHiru chicane jarriko dituzte igoeran autoen gehiegizko abiadura saiheste aldera\nGatzagako Igoerak hainbat kilometro irabaziko ditu, baina antolatzaileek istripuak saihestu gura dituzte, eta horretarako hainbat chicane jarriko dituzte lehenengo kilometroetan.\nEzkerrekoa: Lehenengo chicanea Kastañares auzoan egongo da: “Baserriek eurek chicane natural bat egiten dute hor, baina beharrezkoa da beste bat jartzea, bestela autoek 120 kilometro ordura hartuko lituzketelako baserrien arteko kurba horiek. Ondoren, gainera, trenaren zubi aurretik maldaren gainalde bat dago, eta hor autoek salto egingo lukete.\nErdikoa: Bigarren chicanea Zarimutzeko bidegurutzean egongo da: “Hori ere derrigorrezkoa, hor bi zuzen luze daudelako. Edozein Saxo 160 kilometro orduko abiadura hartzeko kapaz izango zen hor, eta esaterako, Zabaletaren autoa 200 kilometro ordutik gora”.\nEskumakoa: Hirugarren chicanea Marulandan egongo da, taberna baino lehenago. “1988an motor lasterketa egin zen hemen, eta pilotu batek bizitza galdu zuen, zorigaiztoko istripu larria izanda; tabernako hormaren kontra izan istripua: “Eta ez dugu holakorik gura. Hor ere abiadura motelduko dute autoek”.\nKirola Eskoriatza Leintz Gatzaga


Nafarroa Erdialdeko koloreak dakartzaten narrazioak | El Diario Vasco\nLibrosNafarroa Erdialdeko koloreak dakartzaten narrazioak\nNafarroa Erdialdeko koloreak dakartzaten narrazioak\nGarazi Arrula, artxiboko argazkian. / USOZ\nOraingo honetan ez du itzulpenik ekarri Garazi Arrulak, bere aurreneko ipuin-bilduma den 'Gu orduko hauek' liburua baizik\nViernes, 1 diciembre 2017, 14:37\nGarazi Arrulak (Tafalla, 1987) bere lehenbiziko ipuin-bilduma plazaratu du: 'Gu orduko hauek'. Zortzi ipuin dira, sei Nafarroako Erdialdean kokatuak eta bi Gasteiz izan litekeen hiri batean. "Egile hau Tafallakoa da eta pozgarria da Nafarroako Erdialdeko baten literatur lana publikatzea. Esan liteke alde hau euskal literaturatik kanpo egon dela, baina oraingoan irakurleak ikusiko du testu hauetan badaudela beste kolore batzuk, Erdialdekoak", adierazi du Txalaparta etxeko Mikel Soto editoreak.\nAzken testuak ematen dio izenburua liburuari. Egileak honela azaldu du titulu hori: "'Gu' pluraleko lehen pertsona da. Norbera parte den kolektiboa adierazten du, beraz. Atxikimendu sentimendu bat, eta, aldi berean, multzo horretan ez daudenekiko diferentzia; 'ordukok' distantzia dakar gogora, denborazko distantzia eta lekuzkoa ere badena; 'hauek', berriz, ingurukoak adierazten ditu, nahiz eta norbera ez den zaku horretako parte".\nArrula itzultzaile eta interpretea da. Euskaratu du, esaterako, Anais Ninen 'Venusen delta', eta hainbat urtez Danele Sarriugarterekin batera elikatu zuen Elearazi zenbait autoreren printzak eman zituen, euskaraz. Egun doktore tesia egiten ari da auto-itzulpenari buruzkoa. Bazuen lehendik ipuin bat publikatua, aspaldiko 'Orgasmus' liburu kolektiboan, eta oraingo ipuinak azken hiruzpalau urteetan paratu ditu. Aurkezpen ekitaldian adierazi duenez, "gizakien arteko komunikazio zailtasuna" izango da seguru asko ipuinotan gehien ageri den gaia. "Lortzen ez diren ametsak eta irabazten ez diren borrokak" agertzen dira baita ere. "Ez da, hala ere, ezintasunen bilduma bat. Irabazten ez diren borrokak ez dira nahitaez borroka galduak".\n«Memoria galtzen duen pertsona biluzik gelditzen da» Goldsmith polemikoa nobela batera ekarri du Joxean Agirrek


Etxebizitzaren arazoari aurre egiteko, batzera deitu dute - Irutxuloko Hitza : Irutxuloko Hitza\nEtxebizitzaren arazoari aurre egiteko, batzera deitu dute\nDozenaka lagunek manifestazioa egin dute Intxaurrondon. (Argazkia: Beñat Parra)\nIntxaurrondo Gazte Asanbladak auzoko etxe huts bat okupatu zuen. Duela hilabete, ordea, kanporatu egin dituzte, “desalojo bortitz baten mehatxupean”. Intxaurrondo kaleko 32. zenbakiko eraikina okupatu zuten. Elizarena da, eta 2.000 metro karratuko lursail batean dago. Auzoko gazteek jakinarazi dutenaren arabera, etxea hamar urte baino gehiagoz egon da hutsik.\nGertatutakoaren berri eman dute, jendeak jakin dezan zer gertatu den, eta horregatik ekin diote mobilizazioei. Atzo arratsaldean manifestazioa egin zuten auzoan. Intxaurrondoko Renfeko geltokitik abiatuta, protesta egin zuten okupazioaren aldeko aldarria zabaltzeko. Salatu dute elizaren jarrera eta baita alderdi “burges eta kapitalistena”, okupazioaren aldeko mugimenduaren dinamikak oztopatzen dituztelako.\nGazte asanbladako kide batek hartu du hitza manifestazioaren bukaeran. Azpimarratu du eurena ez dela kasu isolatu bat: “Donostian aspaldikoa da arazoa da etxebizitzarena. Jendeak poltsikoak betetzen ditu etxebizitza merkantzia moduan erabiltzen dituelako. 11.000 etxe inguru omen daude hutsik, baina oraindik eraikitzen jarraitzen dute. Geroz eta zailagoa da Donostian etxebizitza bat lortzea. Bi lan edo hiru lortu behar ditugu edozein baldintzatan. Gure gune naturaletatik joan behar dugu, beste auzo batzuetara, etxe bat lortzeko”.\nOkupazioa alternatiba bat baldin bada ere, zaila dela eta antolatzea beharrezkoa dela nabarmendu du. Gainera, duela gutxi Donostian, Infernuan, gertatutakoa izan du gogoan: “Errepresioaz gain, beste hainbat zailtasun ekartzen ditu okupazioak, beste arrisku batzuke ere baditu. Infernuan okupatutako eraikin horretan bizilagun bat hil da prekarietate bortitzarengatik. Biolentzia estruktural bat da”.\nGainera, salatu dute oso azkar kanporatu dituztela, eta ez dutela aukerarik izan negoziatzeko edo helegiterik jartzeko. Bestalde, ohartarazi dute legedia berri batek okupazioa zailtzen duela, eta denek elkarrekin egin behar diotela aurre: “Krisia dela eta okupazioa areagotu egin da, eta okupazioari trabak jartzeko abian jarri dute legedia berria. Autogestioaren mugimenduarentzako garrantzitsua da denok elkarrekin egitea aurre. Gure esfortzuak biderkatu behar ditugu. Poltsikoak betetzen ari diren horiei aurre egiteko elkartu behar dugu”.


23 koronabirus kasu berri atzeman dituzte Eibarren - etakitto.eus\n23 koronabirus kasu berri atzeman dituzte Eibarren\nAtzo 23 koronabirus kasu berri atzeman dituzte Eibarren, eta intzidentzia-tasa igo egin da, 888,11an kokatuz.\nEskualdeko beste herrietara begira, Elgoibarren 12 kasu atzeman dituzte, Ermuan sei, Mutrikun bost, Mallabian bi, eta Deban, Soraluzen eta Mendaron kasu bana. Horrela, guztira 48 kasu atzeman dituzte Debabarrenean.\nEAEn, atzo, 11.647 test diagnostiko egin ziren, eta, haietatik, 1.572 positiboak izan ziren.\nLurraldeen arabera: 133 Araban, 964 Bizkaian eta 433 Gipuzkoan eta 42 Euskaditik kanpo bizi diren pertsonetan.\nOspitaleen egoera dela eta, COVIDaren ondorioz 63 pertsona ospitaleratu ziren atzo, eta COVIDa duten 60 pertsona ZIUn daude.\nBestalde, uztailaren 19tik 25ra bitartean metatutako datuak aztertu ondoren, ondoriozta daiteke COVID dela eta 10 hildako egon direla.\n« Jaz-eko Maialen Zubizarretak eta Roberto Gartziak Logroñoko triatloi olinpikoa amaitu zuten Eibarko Udalak bisita gidatuak jarri ditu abian abuzturako, Eibarko kaleetan astearte eta ostiraletan eta Arraten igandeetan »


Bertsolaritza Ikasgelan programa berreskuratuko dute Zestoan - Urola Kostako Hitza : Urola Kostako Hitza\nBertsolaritza Ikasgelan programa berreskuratuko dute Zestoan\nUdalak herriko hiru ikastetxeekin egin du hitzarmena. Horren arabera, ikaskurte honetan jarriko dute martxan egitasmoa eta egungo udal agintaldia bukatu arte mantenduko dute.\nUdaleko eta ikastetxeetako ordezkariak, hitzarmena adosteko bileran. (Zestoako Udala)\nIkasgeletan bertsolaritza landuko dute berrio Zestoan. Udalak hitzarmena egin du Zestoako herri eskolarekin eta Aizarnako eta Arroabeko eskolekin, Bertsolaritza Ikasgelan programa berreskuratzeko. Bertsoa sustatzea eta euskarazko ahozkotasuna indartzea dira programa horren xede nagusiak.\n“Orain dela urte batzuk egiten ziren saio hauek Zestoako herri eskolan eta Aizarnakoan, baina bertan behera geratu ziren”, azaldu du udalak. Orain, berriz, berreskuratu eta zabaldu egingo dute Bertsolaritza Ikasgelan, Zestoan eta Aizarnan ez ezik, Arroabean ere emango dituzte-eta saioak.\nEkainean udaleko eta ikastetxeetako ordezkariek egin zuten bilera batean eskatu zuten ikastetxeetakoek bertsolaritzaren gaineko programa berreskuratzea, udalak jakinarazi duenez, eta udako oporraldiaren ostean egindako bigarren bileran lotu dute hitzarmena. Horren arabera, ikaskurte honetan jarriko dute martxan egitasmoa eta egungo udal agintaldia bukatu arte mantenduko dute. Lehen Hezkuntzako 3. zikloko ikasleek ordubeteko saio bat izango dute bi astean behin, Erniarraitz bertso elkarteko bertsolari baten eskutik.


Eneritz Gorrotxagegi eta Ion Muñoa\n15 maiatza, 2017 1+1, Iritzia 650\nPasa berri ditugu Aste Santuetako oporrak, baita maiatzaren lehen eguneko zubia ere. Zenbaitek sanprudentziotan edota santikutzetan ere hainbat egun izango zituen jarraian, lanera edo eskolara joan beharrik gabe.\nUlergarria zait laneko gorabeherak, etxeko martxa, eskolako motxilaren zama eta gainerakoak pilatzen eta pilatzen joaten direnean nolabaiteko atsedena hartzeko beharra sentitzea, noski. Eten horretarako baina, norberak bilatu behar izaten du bere bidea: batzuk ordularia eskutik kentzearekin edo iratzargailua ez jartzearekin konformatzen badira ere, beste batzuk kanpora joateko aprobetxatu nahi izaten dute; paraje berriak ezagutu, han edo hemen hondartzan edo mendi-aldean egonean egon, lasai ederrean… Bakoitzak ikusiko du eguneroko zurrunbilo horretatik irten edo ihes egiteko zein den bere formula, baina uste dut uste, zilegia eta errespetagarria dela erabaki bat zein bestea: etxe inguruan geratzea edota punta batera edo bestera joatea. Batzuk, gainera, denboraz ibili ohi dira antolatzen eta beste batzuk azken orduan erabakitzen dute hara edo hona mugitzea.\nBada ordea, sarri entzuten galdera bat: «Eta zuek, nora joango zarete?». Ez ote da galdera hori nolabaiteko presio bihurtzen, arrazoi batengatik edo bestearengatik etxe inguruan geratzea erabakitzen duenarentzat? Ez ote da bere erantzuna nolabait ere justifikatzera behartzen? Kanpora joateko hautua egin duena, justifikazio horretatik libre geratzen da, ezta?\nGeratuko ez da ba! Hura modako estandarretan dabil, ez ordea urte guztia lanean pasata zubi edo jai-egun bakoitzean, paraje berrietan gozamen hedonista indibidualera jotzen ez duena. Halakoxeak dira gure bizimodu posmoderno edo likidoetako klase ertainak (langileria klasea ere likidotu, lausotu edo gaseatu da) lortu dituen ongizateko ohiturak; aspirazioko estandarrak.\nKontsumo gizarteaz hitz egiterakoan, normalean, hirugarren pertsonan jarduten dugu. Inpertsonalizatu egiten dugu kontsumoaren gizartea, eta McDonals, Zara eta halakoekin lotzen dugu. Eta demonizatzen ditugu janari-azkarra, multinazionalak, lanpostu preka-rioak eta abarrak. Gu nola izango gara ba halako gizarte injustu eta ez jasangarriaren sortzaile, garatzaile eta erantzule? Keba! Gu lanez gainezka gabiltza, estresatuta eta mila buruhausterekin, eta beharrezko dugu deskonektatzeko hegazkina hartu eta Kanarietara joatea, edo furgoneta hartu eta eskiatzera joatea edo autokarabanan Landetara joatea… Ez da inolaz ere plazer hedonista indibidualean baino ez dugula pentsatzen; gurea beharra da, eskubidea da eta ondo merezitakoa da. Eta dugun denbora apurra aprobetxatu beharrean gaude. Eta amaitzen da zubi bakoitza, eta hurrengorako egunak deskontatzen hasten gara, denbora aprobetxatu beharrean dago eta!\nEta badirudi krisiak krisi, horrela jarraituko dugula: urrutiko intxaurren eta gertukoen arteko dialektikan, abenduaren 3ak jai behar duen edo ez eztabaidatzen, eta bakoitzak ahal duen moduan ongizatera bidaiatzen.\n« «Margolari eta tatuatzailea izatea da nire amets handiena»\nArrautzak ezagutzeko kodeak »


Liburuaren izenburua: Maitasun sua\nLiburuaren idazlea: Aitor Arana\nArgitalpen data: 2013\nLiburu honetan Ekain deituriko mutil baten istorio zati bat kontatuko da. Ekain mutil berezi bat da, bakartia, lotsatia eta beste ikaskide batzuekin harremanak izateko zailtasunak ditu. Gainera, hori gutxi balitz, hurrengo urtera pasatzeko bere herriko historia batzen duen idazlan bat egin behar du udan eta hor hasiko da gure istorio liluragarria.\nIrakasleak agindutako idazlana egiteko Ekain herriko liburutegira joango da eta bertan ikertzen hasten denean, istripu txiki bat edukiko du liburutegiko liburuekin eta horren ondorioz, liburu berezi bat aurkituko du leku arraro batean ezkutatuta. Zer erakutsiko dio liburuak Ekaini? Zer sentimendu loratuko dira bere barrualdean?\nLiburu hau benetan polita iruditu zait, sentimendu askorekin lan egiten duen liburu bat da, argi ikusarazten du nolako zaila den gure sentimenduetan gida hartzea eta sentimendu denak ulertzea. Gainera liburu hau oso aproposa iruditu zait gazteentzako, bizitzan aurrera eraman behar ditugun arazo asko azaltzen direlako eta nolabait pixka bat identifikatuta sentitzen zara.


Emakumeak agertzen diren argazkiak gura dituzte erakusketa egiteko - Leintz gatzaga - Goiena.eus\nEmakumeak agertzen diren argazkiak gura dituzte erakusketa egiteko\nMirari Altube 2009-02-06 14:17\nGizarte Zerbitzuetako arduradunek emakumearen gaineko argazki erakusketa jarri gura dute martxoak 8 inguruan. Eta herritarrek etxean gordeta dituzten argazkiak topatu eta udaletxera eroatera animatu gura dituzte. Otsailaren 23a izango da argazkiok eroateko azken eguna.\nGatzagako emakumeak protagonista izango diren erakusketa antolatu gura dute Gizarte Zerbitzuetako arduradunek, lehengo eta oraingo emakumeak hain zuzen. Argazkian ez dira derrigorrez emakumeak bakarrik agertu behar, baina pertsonaia nagusia izan dadila eskatzen dute. Emakumearen Nazioarteko Eguna aitzakia hartuta erakusketa dotorea gertatu daitekeela herrian uste du Ainara Gabilondo gizarte laguntzaileak, hortaz, etxeetan gordeta dituzten sasoi bateko argazkien bila hastea proposatzen du. Herritarrek ekarritako argazki horiek, gainera, itzuli egingo dizkiete jabeei. Lehenengo eskaneatu egingo dituzte udaletxean eta ondoren orijinalak itzuli, inolako kalterik izan ez dezaten.\nGizarte Zerbitzuetako arduradunak Sorginak Emakume Elkarteko kideekin egoteko asmoa dute egitasmoaren berri eman eta laguntza eskatzeko. Hain zuzen Sorginak Emakume Elkartea orain dela 20 urte baino gehiago sortu zuten Gatzagako emakumeek, eta urtero elkartzen dira martxoaren 8an, Emakumearen Nazioarteko Eguna batetik, eta urteurrena bestetik, ospatzeko. Horrez gain, urtero egin dituzte bidaiak, baita ikastaroak eta hitzaldiak antolatu ere.


Bicycle Race - Wikipedia, entziklopedia askea.\nBicycle Race (euskaraz Txirrindu Lasterketa) Queen ingeles rock-pop musika taldearen abesti bat da. 1978ko Jazz diskoan kaleratu zuten.\nQueenen, Queenen eta Jasmin Wagner (en) musika-konposizioa eta abestia\nQueen, Queen eta Jasmin Wagner (en)\nQueenen, Queenen eta Jasmin Wagner (en) kronologia\n←It's Late Bicycle Race →Don't Stop Me Now\nMusika taldea Frantzian Jazz diskoa grabatzen ari zen bitartean, Frantziako Tourraren etapa baten igarotzea ikusi ondoren, Freddie Mercury abeslariak idatzi zuen.Abestiak 1970eko hamarkadako hainbat pop ikur aipatzen ditu, tartean Star Wars filma, Watergate afera, Peter Pan, Frankenstein, Superman eta Vietnamgo gerra.\nAbestiaren bideoklipak bere garaian hautsak harrotu eta zer esana eman zuen, bertan 65 emakume, denak ere modelo profesionalak, Wimbledom estadioko zirkuituan larru gorritan eta txirrindu gainean zebiltzela agertzen baitziren, emakume haietako bat diskoaren azalean agertu zen, baina azaleko bertsioan bikini bat marraztu zitzaion. Herrialde batzuetan bideokliparen zenbait zati zentsuratu ziren, eduki iraingarria edo obszenua zutelakoan.\nTaldeak New York hiriko Madison Square Garden aretoan emandako kontzertuan zehar eszenatoki gainean hainbat emakume toplessen eta txirrindu gainean harat-honata zebiltzala izan zituen.\nBicycle Race abestiaren bideoklipa ikusgai (Ingelesez)


Covid-19 koronabirus kasuak: positiboak Euskadin, 2022ko urtarrilaren 4an\nPandemiak okerrera egiten jarraitzen du Euskadin, 11.572 kutsatze gehiago erregistratu baitituzte\n14 eguneko intzidentzia-tasa metatua 4.898 kasura igo da, eta ospitaleetako presioak gora egiten jarraitzen du: 567 pertsona daude gela arruntetan ospitaleratuta eta 132 zainketa intentsiboetako unitateetan. Gainera, plantako ospitaleratzeetako bi eta ZIUetako bi pediatrikoak dira.\nJendea kalean maskararekin. Argazkia: EITB Media.\nOsakidetza 45 urteko herritarrei hirugarren dosia jasotzeko hitzordua ematen hasi da\nIntzidentzia metatuak, positiboek eta ospitale-presioak gora egiten jarraitzen dute Euskal Autonomia Erkidegoan (EAE). Omikron aldaeraren agerpenak, Gabonetan interakzio sozialak ugaritzearekin batera, kutsatzeen kopuruan "goranzko joera" ekarri dute, astelehen honetan 11.572 positibo berri izan baitira, hau da, egindako 29.317 proba diagnostikoen % 39,47ko positibotasuna, Gotzone Sagardui Osasun sailburuak jakitera eman duenez.\nIntzidentzia-tasa metatua 2.613 puntu igo da astebetean, eta 100.000 biztanleko 4898,55koa da.\nOspitaleetan 567 pertsona daude gela arruntetan, duela astebete 357 zirenean. Gaur egun, zainketa intentsiboetako unitateetan 132 pertsona daude, eta aurreko asteko asteartean 111. Gainera, plantako ospitaleratzeetako bi eta ZIUetako beste bi pediatrikoak dira, eta, beraz, ohartarazi du "arriskua benetakoa" dela, "adina edozein dela ere".\nGainera, Sagarduik azaldu duenez, zainketa intentsiboetako 302 oheetatik % 44 covid pazienteek betetzen dituzte.\nSailburuaren arabera, albiste positibo bakanetako bat da Euskadin covid protokoloan izandako aldaketek presioa murriztu dutela Lehen Mailako Arretan, baina "tentsionatuta" jarraitzen duela esan du. "Omikronek, eta dirudienez larritasun txikiagoa duela, batez ere txertaketa-jarraibide osoa duten pertsonengan, ez gaitu engainatu behar, ehunekotan gutxiago izango dira, baina ospitaleetako inpaktuak gora egiten jarraitzen du", adierazi du.\nBeraz, "egoera ona ez dela" azpimarratu du Sagarduik eta esan du ez dutela aurreikusten noiz gerta daitekeen joera aldaketa.\nFlurona kasuen aukerari dagokionez, Sagarduik adierazi du "segur aski" egongo dela covid-19a igaro eta gripea ere izango duen pertsonarik. Zehaztu duenez, omikrom aldaera da nagusi Euskadin, kasuen % 80 baino gehiagorekin, baina deltak ere jarraitzen du.\nSailburuaren esanetan, txertoak beste albiste on bat izaten jarraitzen du, "argi baitago covid-19aren eragina askoz txikiagoa dela behar bezala babestutako pertsonengan".\nOsasun Sailaren datuen arabera, sendotze-dosia duten 90 urteko pertsonen ehunekoa % 93,6koa da. 60 urtetik gorakoentzat % 87,6koa da ehunekoa, eta 40 urtetik gorakoentzat % 57,2koa.\n12 urtetik beherakoei dagokienez, % 34,9k covid-19aren aurkako txertoaren dosi bat dute. Gainera, Sagarduik esan du Osakidetzak astelehenean jasotako txertoak 36.000 dosi gehiago direla bost eta 12 urte bitarteko haurrentzat, eta gurasoei txertoa jartzeko deia egin die, "ikasturtearen hasiera hobea izan dadin lagunduko duelako".\nKoronabirusak hildakoak utzi ditu berriro Bizkaiko adinekoen egoitzetan, azken egunotan bi egoiliar hil baitira covid-19arekin, Aldundiak astearte honetan jakitera eman duenez.\n188 erabiltzailek baieztatu dute positibo eman dutela (132k urte amaieran), eta ia guztiak sintomarik gabekoak dira.\nBeste 26 ospitalean daude covidarekin. Aldundiaren arabera, ospitaleratutako pertsonek aurretiko patologiak dituzte.


Haurren gela apaintzeko aholkuak | Consumer\nHaurren gela apaintzeko aholkuak\nBai adinak bai gustuek eragina izango dute egonaldiko giroan.\nTxikienen gelak dira apaintzeko orduan joko handiena ematen dutenak; izan ere, gama kromatiko askoz zabalagoa erabil daiteke, eta dekorazio-teknikak ere erabil daitezke, beste gela batzuetan ikusi ezin direnak.\nAdibidez, familiako norbait pinturazalea bada, bere ideiak irudikatzeko mihisea erabili beharrean, horman bertan marraz dezake motibo bat, bai txikienen adinerako, bai haien gustuetarako egokia dena. Nolanahi ere, gelako hormak pintatzen hasi aurretik, egiaztatu behar dugu paretak egoera ezin hobean daudela, akatsik gabe, eta ez dutela hezetasunik.\nBeste aukera batzuk hauek dira: gela umeentzako paperekin apaintzea, errautsak zuriz pintatzea eta haien gainean esku eta oinen arrastoak estanpatzea, ostadar bat pintatzea… Edozein ideia izan daiteke bideragarria.\nMasilla itsaskorreko posterrak ere jar daitezke, txintxetarik gabe paretetan finkatzeko aukera ematen digun produktua. Halaber, baimena eman daiteke haurrek beren gelako dekorazioan parte har dezaten marrazkiekin. Marrazkiak erabiltzen ahalko dituzte, berriak egin ahala edo lehenengoekin nekatu ahala. Gainera, posible da gelan eskulanak egitea.\nHaurrekin dekorazio-mota adostea komeni da, haien nahiak kontuan hartuta, ahal den neurrian. Adina elementu erabakigarria da giroa aukeratzeko orduan, ez bakarrik gustuak eta zaletasunak aldatu egingo direlako denboran zehar, baizik eta, oso txikiak badira, objektu txikiekin arriskua dutelako edo elementu hauskorrak hondatzen dituztelako.\napaindu niños-eu pilar-eu


Irailaren 20an banatuko dira 750. urteurreneko ikuskizunerako gonbidapenak - Bergara - Goiena.eus\nIrailaren 20an banatuko dira 750. urteurreneko ikuskizunerako gonbidapenak\nJokin Bereziartua Lizarazu 2018-09-17 11:38\nEkainaren 28an izan behar zen kontzertua iragartzeko agerraldia, ekainaren 12an.\nBergarak hiri gutuna jaso zuela 750 urte bete direla gogora ekartzeko ekitaldien barruan antolatu den ikuskizun "errepikaezinerako" 700 gonbidapenak eguenean, hilak 20, banatuko dira. Seminarixoa aretoko txarteldegian banatuko dira, 18:00etatik 20:00etara, eta pertsona bakoitzak gehienez sei gonbidapen jaso ahal izango ditu. Kontzertua irailaren 28an egingo da, San Martin plazan.\nData hurbildu ahala, irailaren 28rako eguraldi iragarpenak onak ez balira, irailaren 29an, zapatua, San Martin plazan egingo litzateke. Eta zapaturako iragarpenak ere onak ez balira, egun horretan Udal pilotalekuan egingo litzateke ikuskizuna.\nEkainean eskuratutako gonbidapenek ez dute baliorik izango arrazoi bategatik: Udal pilotalekuan ezin dira sartu San Martin plazan beste pertsona, eta banatutako sarrerak San Martin plazaren eserleku kopuruaren araberakoak ziren.\nHortaz, iraileko ikuskizunerako gonbidapen berriak hartu beharko dira irailaren 20an, eguena, Seminarixoko txarteldegian 18:00etatik 20:00etara. Pertsona bakoitzak gehienez sei gonbidapen eskuratu ahal izango ditu.\nAzkenean, eguraldiak lagunduta, San Martin plazan egitea posible izango balitz edukiera bete arte gonbidapen gehiago banatuko litzateke.\nJarraian, kontzertuaren iragarpena:


PAUEKO EUSKAL ETXEA IRAKASLE BILA – Iragarki Laburrak\nEuskara menperatzen duzuia? Paueko Euskal Etxea euskara irakasle bila dabil bertako Gau Eskolan jarduteko.\nAurtengo ikasturtea bitxia ari da suertatzen, baina baldintza, oztopo eta zailtasun guztien gainetik ektibitateek eta bizitzak aurrera egin behar dute, eta halaxe ari dira Pauen, hiriko Lagunt etsa Maita Euskal Etxekoak. Euskara irakasle baten bila ari direla helarazi digute mezua, elkarteko Gau Eskolan aritzeko. Lan ordaindua da eta, baldintza zehatzak adosteke, klaseak astelehen iluntzetan emateko izango litzateke, 19:00etatrik 21:00etara.\nEuskara menperatzen duzuia? Eskolak emateko prest zeundeke? Paueko Lagunt eta Maita Euskal Etxearekin kontaktatzeko, pandemiaren momentu honetan, zuzenena emaila bidaltzea duzu laguntetamaita@gmail.com helbidera edo messengera edo telefono deia egitea (33) (0) 559 020943 zenbakira. Konfinamendu sasoi honetan indarrean diren segurtasun neurrien karietara bulegoa ez dago zabalik, baina erantzungailuan utzitako mezuak maiz entzuten dira. Animatu edo interesa izan dezakeen norbaiti esan!\n-Lagunt eta Maita: http://www.laguntetamaita.fr


Hoteletako wifia saihestu. Zergatik, baina? - kontsumoBIDE - BLOGA\nHoteletako wifia saihestu. Zergatik, baina?\negilea: Kontsumobide, Uztaila 18, 2018\nWifia dohainik eskaintzen duten hotelak aukeratzen dituenetariko bat zara? Izugarri gustatzen zaizu espektroa miatzen ibiltzea haririk gabeko sareen bila, datuak aurrezteko? Kafetegietako edo aireportuetako wifian sartzen zara pentsatu gabe? Hala bada, arazo bat daukazu. Hobe esanda: zure gailuak eta datu pertsonal guztiek benetako arazo bat izan dezakete.\nHaririk gabeko sare publikoak oro har arriskutsuak dira zure informazioaren segurtasunerako. Hoteletakoak, gainera, bezeroei sarbide erraza eskaintzeko diseinatuta daude, trabarik eta konplikazio handirik gabe. Izan ere, hura erraztu nahian, zenbait babes-neurri baztertzen dituzte, eta badaude zifratu gabeko datuak bidaltzen dituzten sareak, WPA edo WPA2 (‘Wifi Protected Access’ edo ‘Wifirako sarbide babestua’) sistemak erabiltzen ez dituztenak, edo inolako murrizketarik gabe mota guztietako webgunetan sartzen uzten dutenak.\nHala, bada, edozein delinkuente zibernetikok aise espiatu dezake zure telefonoaren, tabletaren edo ordenagailu mugikorraren jarduera; horretarako, egokigailu merke bat eta software libre bat, interneten dohainik deskargatua, baino ez du behar. Gainera, trebea bada, behin sarean sartuta, bere ekipoa konfiguratu dezake zure bitartekari gisa jokatzeko gailuaren eta bisitatu dituzun orrien, aplikazioen edo sare sozialen artean. Nola saihestu dezakezu hori guztia?\nEz konektatu hoteletako wifi-sarean. Kontuan hartu zer den inportanteagoa: zure tarifako datuak gastatzea eta oso motel nabigatzea?, aparteko datu-bono bat erostea?, zure gailuak besteak beste troiarrez, birusez eta software gaiztoez beteta amaitzea?\nKonektatzea erabakitzen baduzu, galdetu hotelaren sarreran sarearen izena, batzuek sare faltsuak sortzen baitituzte, hotelaren izena erabiliz, gehiegi fidatzen diren pertsonak tranpan eror daitezen.\nZiurtatu ezazu zure gailuak azken eguneratzeak eta antibirus bat dauzkala, eta, ahal baduzu, aktibatu su-hesia nahi ez dituzun bisitak saihesteko.\nAurreraxeago egiteko gauza sentitzen bazara, erabili VPN lotura, anonimoki eta seguruago nabigatzeko aukera emango baitizu.\nDesgaitu agenda, posta elektronikoa, egutegia… gaurkotzen dizkizuten sinkronizazio automatiko guztiak.\nGaldetu zein den pasahitza, eta sartu sarean soilik baldin eta WPA edo WPA2 segurtasuna badauka.\nEz sartu inoiz identifikazioa eskatzen duten orrialdeetan, zerbitzuetan edo aplikazioetan, ez diezazkizuten datuak lapurtu (zure erabiltzailearen izena eta pasahitza, esate baterako). Argi ibili, eta zaindu bereziki kontu hauek guztiak:\nZure online-bankua. Ez sartu inoiz zure klabeak sare publiko batean.\nInterneten bidezko erosketak. Ez egin inolako transakziorik.\nPosta elektronikoa, sare sozialak…\nArgazkien argitalpena edo bidalketa.\nKonexioa amaitzen duzuenean, ezabatu zure sareen zerrendatik gailuaren memorian geratu zaizun sarbide-gunea.


Minari - - Aiaraldea.eus\nTxetxu Urkijo 2021-04-18 11:06\nJatorrizko izenburua: Minari\nZuzendaria: Lee Isaac Chung\nGidoilaria: Lee Isaac Chung\nAktoreak: Steven Yeun, Han Ye-ri, Youn Tuh-jung...\nIraupena: 115 munutu\nAste honetan, Lee Isaac Chung zinemagile amerikarraren azken lana gomendatu nahi dizuet, zein eta “Minari. Historia de mi familia” (2020) izenekoa. Denver hirian jaiotako zuzendariak badu jatorri korearra eta, duda barik, lan honek badu ukitu autobiografikoa. Ez da harritzekoa, beraz, pantaila erraldoian ikusten dugun guztiak sinesgarritasun izugarria izatea, zuzendariak zertaz ari den badaki eta.\nPelikula honetan zera kontatzen digute: ume batzuek itzelezko aldaketa somatuko dute euren bizitzan gurasoek, aitak zehatzago esanda, hartu duten erabaki bat dela eta. Ideia honek mila gauza era berezi batean kontatzeko abagunea emango dio pelikula honen sortzaileari. Pertsona honen ikuspegia da, nire uste apalean behinik behin, zinta honi duen originaltasuna ematen diona. Izan ere, “American way Of life” izenekoari kulturalki beste ikuspegi bat ematen baitio. Pelikulak era adimentsuan aztertzen du kultura desberdinen arteko talka.\nFilm honek sei izendapen ditu Oscar sarietarako, bai eta izen eta onarpen hendiko beste sari batzuetarako ere. Ez gaude oso ibilbide emankorra duen zinemagile baten aurrean, baina, ezbairik gabe, kalitate maila minimo bat bermatzen duen artista bat dugu mintzagai.


Zehaztasun handiko ur jaurtigailuzko baldosa mozteko makina harri ereduaren diseinurako - ACCURL\n1515L CNC Ureztatzeko Makina\nSoftwareak HPRXD eta Egiazko Zuloa onartzen ditu\nTxina Accurl Brand Gem Water Water Cutter makina kalitate handiko diseinurako harri ereduetarako\n4. Hainbat material moztu ditzake\n5. Oso pieza zehatzak prozesatu ditzake\n6. Material gutxien galtzea\nHp Sistema: WJPOWER-400 (Erdi Konportatutako Konfigurazioa)\nPresio maximoa: 400Mpa\nPotentzia elektrikoa: 30KW / 40HP\nGako-zati batzuk inportatutako piezak onartzea\n1. Irtenbide teknikoa.\n2. Lineako bideo autentifikaziorako makina lana.\n3. DHL-k emandako laginak moztea.\n1. Hornitzaileak software, hardwarerako xehetasunen eskuliburua emango du\neta arazoak filmatzeko, hornitzaileak ere beharrezkoak eman beharko lituzke\nlineako orientazioa Erosleak behar badu. Beharrezkoa bada, Eroslea\nbere langile teknikoak aldizka bidali behar dizkio Hornitzaileari, prestakuntza teknikoa lortzeko.\n1. Makinaren markoa\nMAX serieak elektrikoa duen gorputza du\nosagaiak makinaren gorputzean modu seguruan eraikitakoak.\nDiseinu monobloko berezi honek errazak dira\ninstalazioa eta sistema kokapen ugaritan kokatzeko malgutasuna.\n2. Servo Drive eta Motor\nInportatutako servo motorrak (Y ardatzak bi servo motorrek bultzatuta) planetaren erreduzitzaile sofistikatuarekin batera disko finkoa, zehatza eta fidagarria bermatzen du.\n3. Baloi torlojua Intxaur birakariarekin\nZehaztasun bola torlojuek fidagarritasun eta errepikapen handia dute eta errendimendua eta zehaztasuna areagotzen dituzte.\n4. Ebaketa Buruak AEBetako hipertermia\nIDE burua erabiltzeko erraza den pieza bakarra da. Ebaketa-pieza bakarra gorputz batez, diamantezko orifiziz eta nahaste-ganberaz osatuta dago. 90 graduko sarrera du buruan eraikitzearen urradurak mantentzen dituena. Estutu laua du, nahiz eta toberara hodira sartzeko gai den. Oso erabilgarria da waterjet operadore ugari dituzten enpresentzat.\nproduktuaren izena Uretako Jaurtitzailea\nTags: granitoko ur-ebaketa makina, presio handiko ur mozteko makina, ur jario altzairua mozteko makina\naccurl zuntz laser ebaketa 12mm ipg 2kw laser ebaketa xafla ebaketa makina\ndoitasun handiko laser plaka ebaketa makina, zuntz optikoko laser ebaketa makinak\nFabrikak zuzenean hornitzen ditu karbono altzairua zuntz laser bidez mozteko makina Txinan


2022ko SAN PEDRO ETA SAN MARTZIAL JAIETAKO KARTELA AUKERATZEKO LEHIAKETA - Irungo Udala\n2022ko SAN PEDRO ETA SAN MARTZIAL JAIETAKO KARTELA AUKERATZEKO LEHIAKETA\nIzen-ematearen hasiera data\nIzen-ematearen amaiera data\nIzena emateko lekua eta ordutegia\n- Zuzenean: Amaia KZ, Pío XII (Lopez Becerra kaleko sarrera)\nAsteartetik/Larunbatera: 9:30-12:00 eta 18:00-21:00; Igandea: 11:30-13:30 (astelehena itxita)\n- Postaz: Amaia KZ apirilaren 26 arte\nIrungo Udalak lehiaketarako deialdia egiten du 2020ko Irungo San Pedro eta San Martzialetako kartela eta egitarauaren azala aukeratzeko, honako OIANARRIAK kontuan artuta:\n- Edozeinek parte hartu ahalko du lehiaketan.\n- Lan bakarra aurkeztuko du lehiakide bakoitzak.\n- Paper euskarria: lanek 70x50 cm-ko tamaina izan beharko dute formatu bertikalean.\nLanak muntatu behar dira kartelaren neurri bereko esukarri zurrun baten gainean.\nEuskarri informatikoa: paperean aurkezteaz gain, kartel-irudia entregatu beharko da kartelaren izenburua duen CD batean (JPG edo PDF), bi erresoluziotan: bata 300 ppp-koa, 70x50cn-ko tamainan inprentara bialtzeko, eta bestea erresoluzio baxuagoan webgunerako.\n- Gaia: Irungo San Pedro eta San Martzial jaiei buruzkoak izan behar dute aurkezten diren lanek.\n- Edozein teknika erabili ahal izango da.\n- Lanek egilearen jatorrikoak izan beharko dute eta aurretik argitaratu gabekoak.\n- Kartela iragartze-testua honakoa izango da:\nSAN PEDRO-SAN MARTZIAL 2022\n- Irungo Udalak irudi korporatiboa sartuko du jaiak iragartze-kartelean. Hori kokatzeko, egilearekin hitz egindo da.\n- Sariak: 1.200,00 euroko sari nagusia emango de eta 300,00 euroko akzesit bat. Sarien zenbatekoei PFEZren atxikipena aplikatuko zaie, indarrean dagoen legeak agintzen duen bezala.\n- Aurkezteko epea: 2022ko apirilaren 12tik 22ra (biak barne)\n- Aurkezteko lekua: Amaia KZ (Lopez Becerra kaleko sarreran), asteartetik larunbatera, 18:00etatik 21:00etara, eta igandeetan, 11:30etik 13:30era (astelehenetan itxita. Bidalketa posta bidez eginez gero, kartela 2022ko apirilaren 26rako egon beharko da Amaia KZn.\n- Identifikazioa: ikurritza dutela eta egilearen izenperk gabe aurkeztu beharko dira lanak. Ikurritz bera daraman gutun-azal itxi batean sartu behar dira egilez nor den jakiteko datuak, telefono-zenbakia, helbidea, NANaren zenbakia adieraziz eta posta-elektronikoa.\n*** OINARRI OSOAK ATXIKITUTAKO DOKUMENTUAN\nOinarriak / Bases [PDF]\n2022ko SAN PEDRO ETA SAN MARTZIAL JAIAK\nUDALAK ANTOLATUTAKO JARDUERAK EDO EKINTZAK


JZ 2X10 (23/01/2021): Eutanasiaren lege berria, gitzurruneko kolikoa eta alkoholaren kontsumoaren kalteak. – Hala Bedi\nHala Bedi > Podcast-ak > Sozialak > joanzikutara > JZ 2X10 (23/01/2021): Eutanasiaren lege berria, gitzurruneko kolikoa eta alkoholaren kontsumoaren kalteak.\n24 urtarrila, 2021 Joan Zikutara 0\nGaurko saioa Desinfoxikatzen tartearekin hasiko dugu. Bertan eutanasiaren lege berria aztertuko dugu: zer dio legeak? Nori zuzenduta dago? Nola aplikatu ahalko da? Eztabaida luzea izan daiteke oraindik…\nJarraian, Nik doktorean giltzurruneko koliko bat izanez gero zer egin azalduko dugu. Bizi izan duenak badaki batzutan zenbateko mina ematen duen! Hala ere badaude etxean bertan hartu daitezkeen neurri batzuk min hori pairatu edota prebenitzeko.\nAmaitzeko, Mahaieutikoan alkoholaren eraginei buruz hitzegingo digu Andonik. Kontsumoaren berehalako eraginak oso ezagunak badira ere, luzetara ere kaltegarria izan daiteke. Gaurko datuekin, guri gertatu zaigun bezala, batek baino gehiagok egingo ditu bere kontuak eta konturatuko da noizean behin hartutako kaña ez dala hain inozentea…\n← 12.- Marxismo y Ecología\nPixel – Programa 127 – 110121 →


Ivan Zabalegi Lisaböko kide oiharen bakarkako lehen lanak udazkenean ikusiko du argia\nNire izenpean aterako du Ivan Zabalegik Hamabost izenburuko diskoa.\nRamon M. Zabalegik egin du \_'Hamabost\_' diskoaren azala Kakun Rubioren argazki bat baliatuz.\nLisaböko kide ohiaren bakarkako lehen diskoak rocka eta alt-country doinuak bilduko ditu. Diskoa grabatua dago jada Karlos Osinagaren eskutik, Bonberenean. Hamabost izango da bere izenburua.\nGrabazioari dagokionez, Karlos Osinagak ez ezik, ondoko musikariek hartu dute parte: Ander Zabalegi, Mikel Lopez Ereñozaga, David Martínez Zabalegi eta Javi Manterola.\nNireren estreinako lana udazkenean aterako da. Diskoaren azalaren diseinua Ramon M. Zabalegi-rena da eta argazkia Kakun Rubiorena.\n[Albiste honen jatorrizko bertsioa Entzun!-en argitaratu da eta ARGIAra ekarri dugu lizentzia librea baliatuz]


Beasaingo La Salle ikastetxekoak, NBEko kide bihurtuta. Noticias de Gipuzkoa\nBeasaingo La Salle ikastetxekoak, NBEko kide bihurtuta\nTaldeka, herrialde ezberdinetako ordezkarien azalean jarri dira ikasleak eta proposamenak eztabaidatu dituzte\nM.A. - 2018(e)ko martxoaren 18a, igandea - 13:40etan eguneratua\nBeasain - Beasaingo La Salle ikastetxeko ikasleak NBE, Nazio Batuen Erakundeko kide bihurtu ziren ostiralean Gernika Pasealekuko frontoian. Eskolak proposatutako egitasmoa izan da, eta ikasleak gustura aritu ziren elkarlanean. Horrela, erakundeko partaide izateaz gain, herrialde ezberdinetakoen azalean sartu behar izan ziren eta proposamenak adostu zituzten. Guztira, hiru gai edo ildo nagusi landu zituzten DBH lehen eta bigarren mailako ikasleek. Hain zuzen ere, energia berriztagarriak eta kutsadura, errefuxiatuak eta gaixotasun infekziosoak izan zituzten eztabaidagai.\nAstean zehar landu duten gaia izan da. Hala azaldu du Uxue Garcia ikasleak: "Aste honetan NBEko kide bezala aritu gara lanean klasean. Besteak beste, zozketa bidez tokatu zaigun herrialdearen inguruko informazioa bildu dugu eta bertako kultura ere ikasi dugu". Horrek, nahitaez, ikasleak hainbat herrialdetan bizitzen ari diren errealitatera gerturatu ditu eta orain bertako zailtasunez jabetu dira. "Errefuxiatuen kasuan, ikusi dugu Turkia, Libano eta Pakistanen daudela gehienak, eta, aldiz, herrialde garatuenak ez dituztela errefuxiatu asko hartzen", gehitu du Ainhoa Intxaustik. Garcia zein Intxaustik Bolibia herria ordezkatu zuten, Irati Gibelalderekin batera. Hala azaldu zuen azken honek proiektu honekin ikasitakoa: "Ikusi dugu Bolibian bizitzea ez dela erraza izango, herrialde bezala ez dutelako horrenbeste garapen". Hala ere, proiektuaren mezu nagusiari ere erreparatu nahi izan zion: "Planteatutako gai guztiak herrialde guztion artean eztabaidatu eta bozkatuko ditugu eta horrek erakusten digu beharrezkoa dela guztien arteko elkarlana".


Arrikrutz-Oñatiko kobaren 10. urteurrena ospatzeko ekintza bereziak antolatu dira ekaineko lehengo bi larunbatetan — Oñatiko udala\nArrikrutzeko lehoia izango da ospakizunen ardatz nagusia\nEkainaren 7an beteko dira 10 urte Arrikrutz koba turismorako zabaldu zela. Egun seinalatu horren aurreko eta ondorengo larunbatetan izango dira ospakizunak, beti ere, bertan topatu zen lehoi hezurdura ardatz hartuta.\nEkainaren 3an, indusketa tailerrak eta oñatiarrentzat bisita bereziak egingo dira. Indusketa tailerrak 11:00etan eta 16:00tan egingo dira Arrikrutzeko harrera etxean. Indusketa bat nola egiten den eta Arrikrutzeko lehoia nola aurkitu zen azalduko zaie bertaratzen direnei. Tailerrak euskaraz eta doan egingo dira baina plazak mugatuak direnez, izena aurrez eman beharko da. Beste horrenbeste egin beharko dute egun berean Arrikrutzeko koba bisitatu nahi duten oñatiarrek. 11:00etan, 12:00tan, 13:00tan, 17:00etan eta 18:00etan koba prezio berezian, 3 €tan, ikusteko aukera emango zaie herritarrei.\nArrikrutzeko lehoiaren hezurdura 1966an aurkitu zen. Estatuan topatu den kobetako lehoiaren hezurdura oso bakarra da eta Europako bigarrena. Hezurduraren kopia turistek bisitatzen duten koba zatian ikusi daiteke Arrikrutzen, baina originala, Gipuzkoako Ondare Bildumen Zentroan, Gordailuan dago. Eta hura ere ikusi ahal izango dugu oñatiarrok, ekainaren 10erako Gordailura bisita antolatu delako.\nGipuzkoako Ondare Bildumen Zentroa Irunen dago eta bertara bisita berezia antolatu da. Gidaria Asier Gomez paleontologoa izango da. Euskal Herriko Unibertsitateko ikerlariak pleistozenoko lehoiaren inguruko argibideak emango ditu eta Oñatin topatu zen lehoia bertatik bertara ikustera eramango ditu bisitariak. Aldi berean, Gordailuan dauden beste altxor batzuk ere ikusi ahal izango dira. Ekainaren 10ean izango den bisita gidatu berezi honetarako autobusa antolatu da Oñatitik. 9:00tan irtengo da postetxe aurrealdeko geltokitik eta 14:30tarako bueltan egongo da.\nEkainaren 10eko ekintza berezi horretarako izena turismo bulegoan eman ahal izango da bihartik aurrera Plazak mugatuak dira, autobusa bete arte, eta 5 € ordaindu beharko da autobus txartelaren truke. Ekainaren 3rako antolatu diren tailer eta bisita berezietarako ere, izena, bihartik aurrera eman ahal izango da Arrikrutzeko erreserba zenbakian, 943.082000.


Kide eraldaketa handi batean murgilduta – Azaro Fundazioa\nBerriatuan (Bizkaia) egoitza duen Kide S.Coop. enpresa aldaketa sakonak egiten ari da 2021-2022 aldirako, balio-proposamena indartzeko eta hobetzeko helburuarekin. Horretarako, lantegi guztien (Berriatua, Arrona eta Txina) ekoizpena Bizkaiko erdigunean zentralizatuko du. Eraldaketa handi horren xehetasunak ezagutzeko, elkarrizketa bat izan dugu Mario López Zuzendari Nagusiarekin.\nKide hotz ganberak, panel isolatzaileak, hozkailu ateak, hotz ekipamenduak eta lehortegiak hornitzen dituen enpresa da, merkatuan soluzio integral eta bakarra eskaintzen duena. Hainbeste tokiko lehiakide eta lehiakide multinazional dituen merkatu batean zein da beste ekoizleengandik bereizten zaituzten balioa edo balioak?\nErantzun hori funtsezko bi alderditan banatu genezake. Alde batetik, fabrikazioan dugun kalitate-estandarrari esker posizio onean gaude beste lehiakide batzuekiko, tamaina eta kokapena edozein direla ere. Nahiz eta prezioen gerra errealitate bat izan sektorean, gero eta gehiago bilatzen da kalitatezko partner bat, produktu ona izango duena eta bezeroak behar duenean modu arinean erantzungo duena. Zorionez, 40 urte baino gehiagoko konfiantza bermatzen digute gure bezeroek, eta mezu horrek indarra ematen digu gero eta profesionaltasun gutxiago duen merkatu baten.\nBestalde, gure zerbitzua. Kide fabrikatzailea baino ez dela baieztatzea enpresa gisa dugun balioaren zati handi bat kentzea litzateke. Kideren zerbitzuaren ezaugarriak hauek dira: arintasuna, bai eskaintzak sortzeko bai proiektuak kudeatzeko; oso talde espezializatua eta inplikatua; eta zerbitzu integrala emateko aukera, muntaia, logistika edo saldu ondoko zerbitzua bezalako alderdi garrantzitsuak estaliz.\nKontuan hartuta covid-19ak sortutako krisia, baita duela gutxi bizi dugun energia-krisia ere, nola eragiten dio horrek guztiak zuen sektoreari?\nSektore gehienetan bezala, Covid egoera ez zen agertoki ona izan guretzat negozio-mailan, baina, zorionez, aurrera egiten jarraitzeko eta gure estrategia indartzeko adinako jarduera-maila mantendu ahal izan genuen. Gure publiko objektiboaren dibertsifikazioa, hotzaren katearen bilakaera eta, jakina, gure taldearen lan handia funtsezkoak izan dira 2022ra indartsu iristeko.\nEgungo energia-krisiari dagokionez, oso ondo dakigu arazo hori oso presente dagoela pertsonen eta enpresen bizitzan, eta ahalik eta lasterren egokitzea espero dugu. Enpresa bezala, arazo horren ondorio nagusia lehengai batzuen prezioen/epeen egonkortasun eza da, eta horrek barnean eta gure bezeroei begira dakarrena.\nEnergia-desoreka horri aurre egiteko neurria gure esku dagoena egitea dela argi daukagu; hau da, gure erosketa-prozesuak optimizatzen jarraitzea eta egunero gogor lan egitea gure bezeroen itxaropenak betetzeko kalitateari eta epeei dagokienez.\nBilakaera handia ari zarete bizitzen, eta zuen ekoizpen guztia Berriatuan biltzea eraldaketa handia da Kiderentzat. Zer neurritan egingo dio mesede zuen balio diferentzialari? Zer berrikuntza-estrategia jarraituko duzue?\nEkoizpena Berriatuan zentralizatzea oso mugarri garrantzitsua da Kideren historian, ez bakarrik gure instalazioetan kalitate-jauzia egiteko edo instalazio berean gure talde guztien sinergiak indartzeko aukeragatik, baizik eta, aldi berean egiten ari garen transformazio digitaleko prozesuagatik.\nBalio bereizgarri gisa, jauzi horrek ekoizpen-ahalmen handiagoa, gure produktu-sorta handitzea, gure prozesu eta zerbitzu guztietan eraginkorragoak izatea eta enpresari kutsu teknologiko garrantzitsua ematea ahalbidetuko digu. Azken finean, eta bihurgune askoko urtea izango den arren, hurrengo urteetarako gure itxaropena negozioan gorantz egin ahal izatea da, Kide esentzia galdu gabe.\nProiektu handi batean sartuta zaudetela kontuan hartuta, nola ari zarete kudeatzen? Eskatu al duzue dirulaguntza programarik proiektua finantzatzeko?\nAurreikusitako inbertsioak oso garrantzitsuak dira, eta kudeaketaren zati handi bat barnetik egiten bada ere, Mondragon Korporazioaren eta Azaro Fundazioaren laguntza dugu. Azaroren laguntzarekin 3i, Bilakatu eta Leader bezalako programetara aurkeztu ahal izan gara. Dagoeneko 3i programaren onarpen ofiziala jaso dugu eta gainerakoetarako ere aukerak ditugula uste dugu.\nElkarrizketa honen bidez eskerrak eman nahi dizkiogu Azarori bere zerbitzuagatik eta profesionaltasunagatik. Bere laguntzarekin, Kideren etorkizuna gero eta hurbilago dago.\nUste duzu eraldaketa honek eskualdeko garapen ekonomikoari mesede egingo diola? Zein zentzutan?\nOso pozik gaude proiektuarekin, eta ziur gaude negozio-plan berriaren helburuak bete ahal izango ditugula eta inguruko enplegu-eragile garrantzitsuenetako bat izango garela datozen urteetan.\nKideren negozioaren hazkundeak inguruan lanpostu berriak sortzea eta hainbat alorretan aukera ugari izatea ahalbidetuko du. Izan ere, gure kulturaren zati garrantzitsu bat da kooperatiba gisa, eta izaera horri eutsi nahi diogu etapa berri honetan.


Hogei mila legoako bidaia itsaspetik - Wikipedia, entziklopedia askea.\n1869ko martxoaren 20a\nAlphonse de Neuville eta Édouard Riou (en)\nMaria Francisca Iñiguez\nHogei mila legoako bidaia itsaspetik (frantsesez: Vingt mille lieues sous les mers) zientzia fikziozko eleberria da, Jules Verne frantziar nobelagileak idatzi zuena. 1869ko martxoaren 20tik 1870eko ekainaren 20ra bitartean argitaratu zen Magasin d'Éducation et de Récréation literatura-aldizkarian.\nVernek idatzitako eleberririk garrantzitsuenetako bat da. Munduko 174 hizkuntzatara itzulia izan da, eta askotan egokitu dute, bai zinemarako, bai telebistarako. Haurrentzako egokitzapen bat argitaratu zen euskaraz 2013an.\nPierre Aronnax biologoa, Conseil zerbitzaria eta Ned Land arpoilaria Abraham Lincoln gerraontzian ontziratu dira, ustez ezezaguna den balea espezie bat atzemateko asmoz. Ustezko balea, ordea, Nautilus izeneko itsaspekoa da, Nemo kapitainak gidatzen duena. Nautilus-ek gerraontzia erasotzen duelarik, Aronnax, Conseil eta Ned Land itsasora eroriko dira. Itsaspekoko eskifaiak hiru gizon horiek erreskatatuko ditu, eta Nemok itsas hondoko sekretuak erakutsiko dizkie.\n↑ a b c Zaldibar Aranburu, Beñat. “Hogei mila legoako bidaia itsaspetik” obraren 150. urteurrenean. zientziakaiera.eus (Noiz kontsultatua: 2022-4-17).\n↑ Hogei mila legoako bidaia itsaspetik. anayainfantilyjuvenil.com (Noiz kontsultatua: 2022-4-17).\nOrriaren azken aldaketa: 17 apirila 2022, 22:07.


Gaueko txanda BursaRay - RayHaber\nHasieraTURKEYMarmara eskualdea16 BursaGaueko txanda BursaRay-en\n10 / 08 / 2019 Levent Elmastaş 16 Bursa, RAILWAY, ARGAZKIAK, GENERAL, KENTİÇİ Rail Systems, GOIBURUKO, Marmara eskualdea, Metro, TURKEY 0\nBursa hiriko hiri xede moderno eta erraz batekin garraio jarduerei lehentasuna ematen dien metropoliak, egunez eta gauez jarraitzen du tren sistemaren lineetan.\nMetropoliten udalerria, hirian, modu eroso eta seguruan, tren sistemaren mantentze eta kontrolak etenik gabe jarraitzeko. Bidegurutze adimendun eta errepideak zabaltzeko lanez gain, Bursa-era garraiatzea arindu baitzuten konponbide praktikoekin, Metropolitan Udalerriak metro linea berriak eta zubi bidegurutze proiektuak bideratu zituen eta lehendik dagoen tren sistemaren linean gaitasuna areagotzeko seinaleak optimizatzeko azterketak areagotu ziren. BursaRay bidaiarien ahalmena 280 mila eta 440 mila bitarte handitu nahi duten jarduerak gaueko ordu txikiak arte iluntzen dira, eguneko metro zerbitzuak eten ez ditzaten.\nSeinaleztapen-optimizazio lanen barruan, Şehreküü eskualdean guraizeak eta ekipoak muntatzea bukatuko da. Atzerritik seinaleztapen ekipoak bidaltzen jarraitzen dela adierazi da. Guraizeak muntatzeko lanak Osmangaziko Udalaren ondoren Sakrifizio Jaiak adierazten jarraituko du. Hori dela eta, Acemler eta Şehreküstü arteko trenaren operazioa egun batzuetan amaituko da eta autobusak lekualdatzeko operazioa eskualde honetan egingo da. Eragiketari eragiten dioten eragiketak ikastetxeak ireki arte amaitzea espero da.\nBestalde, BURULAŞ Zuzendaritza Nagusiak, trenbidea eta autobusak kudeatzeko zerbitzuak egiten ditu metropoli eremuaren mugetan, laneko sistemei buruzko aldizkako mantentze-lanak eta kontrolak ere egiten ditu, herritarrak eroso eta modu seguruan bidaiatzeko.\nGaueko trena Konak tranbiara 24 / 04 / 2017 Gaueko txandan Konak tranbia: Izmirgo Udalerri Metropolitarrak Konak Tranbiaren eraikuntza lanak jarraitzen ditu abiadura osoan eta azken ukituak Mustafa Kemal Beach Boulevard-era eramateko, non fabrikazio lerroa burutzen den, dimentsio berri batera. 24 Astelehen gauetik aurrera, asfaltoa eta mediana lana Marina Junction eta Mithatpaşa parkearen arteko 3 kilometro atalean hasiko dira. Gauean, 23.00 eta 06.00en artean egindako ikerketak egingo dira trafikoaren zirkulazioa ez dela eraginik izango. Izmir, Metropolitan Municipality, aurreko operazio zerbitzua abiarazi du, Karşıyaka Tranbiaren produkzioak burutuz, Konak Tranbiaren lana jarraitzen du. Metropoliko Udalerria, Konak Tranbia, linea lerroa ekoizteko, Mustafa Kemal Beach Boulevard Büyük\nUludag Teleferikte New Year at Night Mesaisi 30 / 12 / 2017 Turkia neguko turismoa garrantzitsuena zentro bat izan da eski Uludag orduetan igogailuen behin berrikusitako da. 02 'teleferiko eman lanera: nahi duenak joan Urtezahar Uludag 30 on dutenentzako. Bursa Cableway Kudeatzaile Erdal, "Ropeway ordutegia 25 08 astelehenetik, abendua: 00-20: 00 aldatu zuen The teleferiko 31 abenduaren igandean 02 at:. 30 eman egongo da zabalik Gure lanorduak goizeko 08 hauetan:. 00 arratsaldean 20: 00 zen gure gonbidatuak guztiak Uludag 02 kendu gure lanean urte berria zuzendutako ari garen orduko goizean for:... ditugun 30 arte luzatzen ditudan 6 mila inguru azken urtean jendeak aurten, gure helburua 8 mila pertsona eraman dugu ", esan zuen.\nGaueko txanda Ankaray-n 03 / 05 / 2018 Ankarayek Ankara biztanleen kopurua nabarmen murrizten ari da, urte askotan Ankara egoiliarren zerbitzura. 23 tren multzoa eta Söğütözü AŞTİ geltokiaren eta Dikimevi geltokiaren artean batez besteko 11 ibilbidearekin batera, hegaldi amaitu ondoren hasten da lan sutsua. 180 kilometro luze inguruko lerro berri bat jarrita eta ordezkatuta dago. Langileek oso kontu handiz eta zorrotz ibiltzen dira bidaiarien segurtasunagatik, hegaldiei denbora horren aurka hasten diren bitartean.\nBursaray-k 3-en arte jarraituko du 15 / 08 / 2012 Temaşa-i Ramazanen Bursa-n egindako jardueren ondorioz, jaialdia 01.00era hedatuko da jaialdiaren 3 eguna arte. Bursa Udalerri Metropolitarra, herritarren garraioa errazten duena, 02.00ek 16 ordu luzatu ditu BursaRay hegaldietarako ekainean. Metropoliko udalerria Temasa-i Ramazan 1'y gauera arte BursaRay hegaldiak luzatu ditu 01.00 egunetan 3 egunaren aurretik 02.00'a herritarrei zerbitzatu arte. Horrela, herritarren opor-premiak erosoagoak asetzea du helburu. Bursa Udalerria Metropolitarra, Recep Altepe, adierazi zuen herritarren erosketak lasai egiteko beharrezkoak ziren neurri guztiak hartu zituztela. "Temaşa-i Ramazan"\nKargıko udalerriko asfalto lanak 02 / 10 / 2014 Kargıko asfaltoen aldaketa Udalerria: Kargıko udalerriak Çorum-eko taldeak jarraitzen dute egunean eta gauean lan egiteko Eid al-Adha kaleen aurrean kale eta kaleetan asfaltatzea. Bahçelievler Hospital Street auzoko lanak zolatzeko lanean, Zeki Sen alkatearen lana berrikusten duten taldeen lanetan, gaueko txandetan asfaltatzeko kale eta kale ugari lanean jarraituko dute, esan zuen. Sen, 'kale eta kale asko aurreikusten dira oporrak zabaltzeko. Festaren ostean, gure ahalegina kaleak eta kaleek itxura hobea izan genuen, kanpotik etorritako gonbidatuak eginez azokaren ondorioz. Gure lana bizia da ...\nErzurum eski estazioetako Europako lana 11 / 01 / 2016 Erzurum eski zentroa Europako Lana egiteko. Ahmet Altıparmak eta Mehmet Sekmen, Palandöken, Konaklı eta Kandilli eskualdeko alkateak, Andorrako Printzerriko alkateak kontaktuan eta ikertuz egin zuten. Bidaia horretan, Erzurum Metropoliko Udalaren idazkari nagusia Ali Rıza Kiremitci eta beste funtzionario batzuek hartu zuten parte, Erzurumeko ordezkaritza Andorrako Printzerriko eta PGI Management Company enpresako funtzionarioekin batera lagundu zuten Europako herrialde askotan neguko turismoan inbertitu zuten. Joan Viladomat, PGI Management-eko Zuzendaritza Batzordeko presidentea eta Grandvalira Andorra-ren nazioarteko bulegoa. altıparmak ...\n112 Larrialdi Lan trinkoak Uludag-en 10 / 02 / 2016 112 Uludag larrialdi-ordu lanpetuta du: Turkiako turismo neguko oporrak zentro garrantzitsuenetako 15 egunez Uludag Bursa seihilekoa intentsitate bat hasibe eskiatzaile laguntzeko han 112 taldeek oldartu bitartean. Oporrak egiteko aukera ezagutzen duten familiek bildutako ikasleez gain, Uludag, 22 Urtarrila - 8 otsaila 13 no. Osasun Zuzendaritzako funtzionarioek, 162 mediku barne; 139 trafikoa eta 11-ek adierazi zuten istripu ezberdinak esku hartu zutela. Neguko denboraldian Uludag-en, 12-ek gaitutako anbulatorio bat da\nMarmaray Temenye Höyüğü hasi da bere aldaketa historikoa 19 / 12 / 2012 Marmaray Temenye Mound historian hasi ziren lanak. Aztarnategi arkeologikoak 200 metroaren eremuan hasi ziren, Temenye Mound Marmarayen lanean. Agintariek proiektuaren egutegia aldatu gabe historian aritzea nahi dute. Pendel-en, Istanbul-en Marmaray proiektuaren esparruan egindako lanean, Temenye Mound izenez ezagutzen diren hondakin arkeologikoak berriro agertu dira. Ka 6400 urtean sartutako zurrumurrua dela eta, Marmarayren lana gelditu zen 200 metroaren eremuan, indusketak egiten zirenean. Agintariek denbora gutxiren buruan indusketak egitea nahi dute, arkeologiako sentiberatasunak alde batera utzi gabe eta Marmarayren lana eten gabe. Eskeletoa, harria eta belarra\nBursa zubiaren bidegurutze proiektuak\nBursan metro lineak\nBursaRay bidaiarien gaitasuna\nGaueko txanda Ankaray-n\nKargıko udalerriko asfalto lanak\n112 Larrialdi Lan trinkoak Uludag-en\nMarmaray Temenye Höyüğü hasi da bere aldaketa historikoa